Pertemuan Empat Mata Mahathir – Najib Sudah Terlambat

Jika kenyataan Ketua Pemuda UMNO, Khairy Jamaluddin bahawa hanya pertemuan empat mata antara Najib Razak dengan Tun Mahathir Mohamad yang boleh menyelesaikan kemelut antara kedua pemimpin tersebut dan saranan ini mahu dipandang serius serta menggambarkan pendirian majoriti anggota kabinet, ia  sebenarnya lebih memperlihatkan kegagalan semua menteri yang ada sekarang.
Di ketika mereka tidak berani menyahut kata dua Najib sama ada bersamanya atau berundur, tetapi dalam masa yang sama menunjukkan seolah-olah berdiri teguh di belakang Perdana Menteri, mereka juga mengakui tentang ketidakmampuan serta kelumpuhan upaya untuk berhadapan dengan bekas Perdana Menteri yang sudah berusia hampir 90 tahun itu.
Akhirnya mereka menyerahkan kepada Najib seorang diri untuk menyelesaikan perkara itu melalui pertemuan empat mata kerana menurut Menteri Belia dan Sukan itu, tiada pihak ketiga yang dapat membantunya.
Apakah peranan menteri dan pemimpin UMNO selama ini?
Patutlah selama  berbulan-bulan ini kalangan menteri lebih banyak berdiam diri dan membiarkan saja Tun Mahathir “membelasah” serta “mengganyang” Najib sehingga pahlawan Bugis itu sudah hilang seri wajah dan kelihatan cengkung tubuh badannya.
Sokongan dan taat setia menteri seolah-olah hanyalah agar jawatan mereka dalam kerajaan dikekalkan dan bukannya untuk melindungi dan mempertahankan Perdana Menteri.
Dalam pada itu, saranan KJ agar diadakan pertemuan empat mata juga sebenarnya sudah terlambat untuk menjernihkan hubungan antara Najib dengan Tun Mahathir. Ia bukanlah cadangan yang baik dan bernas pada ketika ini.
Setelah berbulan-bulan, sama ada melalui percakapan dengan media, mengadakan program jelajah atau menulis di blognya, bekas Perdana Menteri itu hanya mahukan penjelasan berkaitan isu-isu yang dibangkitkannya, khususnya kehilangan wang 1MDB dan pembunuhan Altantuya.
Oleh kerana pertanyaannya tidak dijawab dan rakyat serta ahli UMNO secara majoritinya juga sudah berpihak kepadanya, Tun Mahathir kini hanya mempunyai satu matlamat saja lagi – memastikan Najib berundur sebelum PRU 14 agar UMNO dan BN dapat terus kekal berkuasa. Noktah.
Tun Mahathir juga sudah pun menyatakan tiada lagi pertemuan tertutup antaranya dengan Najib. Perkara ini sudah dinyatakan oleh Tun Mahathir sejak beberapa bulan lalu dan kini beliau hanya sedia berdebat atau berforum secara terbuka saja dengan Najib.
Takkanlah menteri muda kelulusan Oxford ini lupa tentang hakikat tersebut?
Lagi pula Tun Mahathir bukanlah pemimpin yang boleh dipujuk dan dibelai selepas diadakan pertemuan empat mata itu. Sama ada diadakan pertemuan empat mata atau tidak, jawapannya tetap sama iaitu Najib mesti berundur untuk menyelamatkan masa depan UMNO dan BN.
Dengan Tun Mahathir sudah sanggup turun ke forum Nothing To Hide bersama rakyat bawahan untuk berdepan sendiri dengan Najib, ia adalah gambaran bahawa tiada lagi kompromi dalam usahanya untuk menekan dan mengasak pengunduran Perdana Menteri daripada jawatannya.
Sebagai individu yang pernah menjadi punca kejatuhan seorang Perdana Menteri sebelum ini,  KJ seharusnya tidak lupa bahawa ketika Tun Mahathir mengkritik dan menyerang kepimpinan Tun Abdullah dulu, pertemuan empat mata juga pernah diadakan antara kedua-duanya tetapi pengakhirannya tetap bapa mertuanya itu perlu mengundurkan diri.
Dikenali sebagai pemimpin yang tegas dan tidak pernah berganjak waima dengan pemimpin dunia sekali pun, kiranya Tun Mahathir sudah mahukan seseorang itu berundur, maka tiada apa-apa lagi yang mampu mengubah pendiriannya.
Pertemuan empat mata dengan Najib bukan saja sudah terlambat, tetapi sebenarnya sudah lama dipadam daripada kamus perkiraan Tun Mahathir.
Kiranya ingin juga memberi saranan atau kebaikan untuk masa depan UMNO, lebih baik KJ menasihatkan Najib agar cepat-cepat mengikut jejak langkah seperti bapa mertuanya dulu. (SH
08/06/2015
)

0

0

votes
Article Rating
Kongsikan artikel ini


Muhyiddin Disingkir, Shahrir Dan Annuar Kembali Sertai Kabinet?

Lawatan rasmi Najib Razak ke Arab Saudi sambil menunaikan umrah bermula Sabtu lalu hingga semalam bersama dua Naib Presiden UMNO, Ahmad Zahid Hamidi dan Hishammuddin Hussein,  menimbulkan spekulasi yang makin meluas bahawa ia akan disusuli dengan rombakan kabinet selepas ini.
Baik dalam suasana aman, apatah lagi ketika gelora politik makin membara berikutan kritikan berterusan daripada bekas Perdana Menteri, Tun Mahathir Mohamad ketika ini,  hakikatnya amat janggal bagi Perdana Menteri membawa dua orang Naib Presiden UMNO sekaligus untuk mengiringinya bagi menunaikan umrah, kecuali ada permuafakatan yang perlu disepakati di tanah suci itu.
Lantaran itu menjadi perbualan ramai bahawa pemergian mereka ini ada kaitan dengan suasana politik yang sedang melanda negara. Apatah lagi, pemergian itu ketika tragedi gemba bumi Sabah sedang berlaku dan seolah-olah membawa kedua-dua Naib Presiden UMNO lebih penting daripada segala-galanya.
Seorang lagi Naib Presiden UMNO, Shafie Apdal yang diketahui agak berbeza pendirian dengan Najib sejak kebelakangan ini, terutama berhubung isu 1MDB, tidak ikut serta atau barangkali juga tidak dipelawa untuk berumrah bersama-sama ini.
Beliau difahamkan kini berada di Russia atas urusan rasmi kementeriannya.
Dengan Najib membawa kedua-dua Naib Presiden itu ke Mekah, cakap-cakap paling sensasi menjadi bualan ialah kemungkinan Muhyiddin Yassin akan digugurkan sebagai Timbalan Perdana Menteri kerana kedudukannya dalam kabinet lebih dianggap sebagai ancaman serta “duri dalam daging” kepada masa depan Perdana Menteri.
Najib dikatakan sudah tidak dapat menahan sabar lagi dengan karenah dan tingkah laku Muhyiddin yang tidak cukup setia dan kurang konsisten dengannya, terutama sejak isu 1MDB meletus.
Melalui penyingkiran Muhyiddin daripada jawatan nombor dua dalam kerajaan itu, Najib bukan saja ingin membuktikan sikap ingin terus melawannya terhadap serangan Tun Mahathir, bahkan mahu menunjukkan beliau benar-benar pahlawan Bugis yang masih ada sisa-sisa keberaniannya.
Tempat Muhyiddin sebagai Timbalan Perdana Menteri dikatakan akan diambil alih oleh Zahid Hamidi manakala Hishammuddin yang merupakan sepupu Najib akan dikanankan lagi kedudukannya dengan diberikan portfolio Kementerian Kewangan untuk persediaan sebagai calon Perdana Menteri masa depan.
Shafie Apdal pula akan dipindahkan di kementerian lain yang kurang penting bagi mengekang pengaruh serta pergerakannya daripada terus memberi kesan negatif kepada Najib.
Sebuah agensi kerajaan yang berkaitan dengan perang saraf dikatakan telah menemui Najib beberapa minggu lalu dan mengemukakan cadangan yang antaranya ialah penyingkiran Muhyiddin daripada kerajaan dengan alasan “masa bertahan sudah berakhir” jika Perdana Menteri ingin terus kekal memimpin parti dan negara.
Agensi itu juga mahukan Najib memulakan fasa “menembak” dan “menyerang” pula selepas sekian lama mengambil pendekatan berdiam diri dan bertahan.
Selain itu, beberapa menteri juga difahamkan bakal digugurkan dalam rombakan yang akan dilakukan ini kerana Najib kini mula menyedari sebahagian daripada mereka hanya “bermain selamat” dan tidak membantunya menghadapi serangan, baik daripada Tun Mahathir atau pembangkang.
Antara pemimpin yang disebut-sebut bakal dimasukkan kembali ke dalam kabinet ialah Shahrir Samad, Pengerusi BNBBC yang sejak kebelakangan ini paling lantang mempertahankan Najib daripada serangan Tun Mahathir.
Najib dikatakan amat berpuas hati dengan cara, pendekatan dan hujah Ahli Parlimen Johor Bahru itu ketika membalas serangan yang dilakukan oleh bekas Perdana Menteri, Tun Mahathir Mohamad.
Nama lain yang turut disebut bakal dibawa kembali ke dalam kabinet sejak dua tiga hari ini ialah Annuar Musa, Ahli Parlimen Ketereh kerana Najib ingin memanfaatkan keberanian dan kepetahan bekas menteri itu sebagai perisai barunya.
Dalam menghadapi serangan dan kritikan Tun Mahathir yang dijangka lebih panas selepas ini, Najib dikatakan tiada pilihan lain selain melantik Timbalan Perdana Menteri baru, menyusun semula kabinetnya dan meletakkan pemimpin senior yang berani seperti Shahrir Samad dan Annuar Musa untuk membentengi kedudukannya.
Bersekali dengan rombakan kabinet yang bukan saja menyaksikan penyingkiran Muhyiddin dan digantikan dengan Zahid Hamidi tetapi juga disertai dengan kemasukan semula Shahrir dan Annuar itu, sekaligus menunjukkan pahlawan Bugis sudah sedia berentap sehingga “bumi berkeping dua” sebagaimana madah yang selalu diucapkannya sebelum ini. (SH
09/06/2015
)

0

0

votes
Article Rating
Kongsikan artikel ini


GST – Kastam Suruh Peniaga Naikkan Harga?

Beban cukai GST masih menjadi bualan tidak puas hati di kalangan rakyat di negara ini. Tidak kira di bandar atau kampung-kampung, rata-rata masih ramai yang bersungut, bukan saja mengenai lebih banyak wang perlu dibelanjakan berbanding sebelumnya tetapi juga kerana cukai tersebut turut menyebabkan kenaikan harga barang-barang.
Ada yang merungut perbelanjaan bulanan mereka sudah meningkat berbanding sebelum GST dilaksanakan, sementara yang lain memendam rasa kerana hampir semua barang sudah menaik harganya. Jika dikira dengan GST yang terpaksa dibayar, pengguna  sudah dibebankan dengan dua kali kenaikan sebenarnya.
Selain kerajaan mengatakan cukai itu memerlukan sedikit masa untuk rakyat menjadi biasa dengannya, Timbalan Menteri Kewangan, Ahmad Maslan seringkali menyalahkan ketamakan peniaga sebagai punca berlakunya kenaikan harga barang-barang itu.
Katanya, dengan perlaksanaan GST pada kadar 6 peratus berbanding SST yang biasanya antara 10 hingga 16 peratus, sepatutnya harga barang menjadi lebih murah berbanding sebelumnya.
Namun, menurut Ahmad Maslan, sikap peniaga yang tamak untuk mengaut keuntungan berlebihan menjadikan harga barangan terus meningkat kerana mereka mencampurkan cukai SST sedia ada dengan GST yang baru diperkenalkan.
Tetapi jika benar ada peniaga yang bersikap demikian, ramai juga yang menyalahkan kerajaan kerana mempunyai aspek penguatkuasaan yang lemah dalam melaksanakan GST sehingga tidak mampu berbuat apa-apa terhadapnya.
Bagi mereka, kerajaan hanya melihat GST sebagai cara paling mudah untuk menambahkan pendapatan negara tanpa memikirkan dengan serius nasib rakyat sebagai pengguna yang mungkin terbeban kerana manipulasinya.
Kata mereka, sebelum menggantikan SST dengan GST, kerajaan sepatutnya mesti bersedia dari segi penguatkuasaan yang lebih cekap bagi memastikan peniaga tidak mudah memanipulasikan harga barangan.
Setelah lebih dua bulan cukai GST ini dilaksanakan, semua kesalahan mengenai kenaikan harga barang hanya ditujukan kepada peniaga dan belum pernah lagi kerajaan mengakui mereka ada kesilapan atau kelemahan dalam perlaksanaannya.
Soalnya benarkah kerajaan tidak bersalah?
Seorang rakan menceritakan pengalamannya ketika didatangi oleh pegawai kastam sebelum perlaksanaan cukai GST pada 1 April lalu.
Katanya, pegawai kastam itu telah memintanya menaikkan sedikit harga makanan yang dijualnya berbanding sebelumnya bagi mengurangkan beban operasi dan menstabilkan keuntungan apabila GST dilaksanakan.
Menurut peniaga itu, beliau keliru dengan saranan menaikkan harga barangan itu kerana ia seperti dengan sengaja meletakkan dua beban kepada pengguna iaitu kenaikan harga barangan dan  cukai GST sebanyak 6 peratus.
Yang menimbulkan rasa musykil peniaga tersebut ialah apakah memang menjadi amalan pegawai kastam menyarankan peniaga menaikkan harga barangan itu dan apakah tujuannya berbuat demikian?
Timbul juga persoalan, apakah perbuatan meminta peniaga menaikkan harga barangan itu merupakan dasar dan dalam pengetahuan kerajaan atau hanya merupakan kes terpencil saja?
Selebihnya pula, katanya, berapa peratuskah peniaga yang tidak menaikkan harga barangan mereka apabila menerima cadangan daripada pegawai kastam itu?
Rakan saya itu bagaimanapun mengatakan beliau menolak cadangan pegawai kastam itu dan tidak menaikkan harga makanannya di mana pelanggannya hanya perlu membayar tambahan GST 6 peratus saja. (SH
10/06/2015
)

0

0

votes
Article Rating
Kongsikan artikel ini


Wahai Bakal PM, Jangan Biar Mahathir Terus Sendirian…

Dalam keadaan sekarang, hampir tidak ada yang berani mengatakan hubungan Najib Razak dengan Tun Mahathir Mohamad mampu dipulihkan seperti sedia kala. Lebih ramai yang percaya pertelingkahan ini akan berterusan dengan penutup ceritanya yang sukar diramalkan.
Tun Mahathir memang diketahui seorang yang “keras hati”  dan tidak pernah mengalah dengan apa yang sudah dimulakannya. Sesetengah yang rapat dengannya mengatakan, bekas Perdana Menteri itu seperti mendapat “nyawa baru” bila sedang berkelahi.
Beliau akan kelihatan cergas, penuh semangat, berwajah kemerah-merahan dan lebih berseri-seri apabila berkrisis berbanding hanya kelihatan seperti negarawan biasa ketika jiwanya aman dan tenteram.
Sejak mula menarik sokongannya terhadap Perdana Menteri pada Ogos 2014 lalu, Tun Mahathir telah melancarkan banyak serangannya. Kelemahan sebagai pemimpin, tunduk kepada negara asing, skandal 1MDB, Altantuya, karenah Rosmah dan lain-lain adalah antara peluru yang digunakannya untuk menembak Najib.
Seruannya agar Najib meletakkan jawatan juga sudah beberapa kali dilakukannya. Tun Mahathir tidak berselindung lagi bahawa masalah UMNO, BN dan negara hanya dapat diselesaikan dengan perletakan jawatan Najib sebagai Perdana Menteri.
Pada peringkat awal, Najib banyak berdiam diri dan seolah-olah tidak mahu melawan serangan demi serangan itu. Sambil tidak mengendahkan serangan itu, beliau sebaliknya mula mengumpul sokongan untuk memperlihatkan bahawa walaupun dikritik oleh Tun Mahathir tetapi sokongan terhadapnya masih utuh.
Namun sejak kebelakangan ini jelas Najib sudah berbeza pendirian. Selain sudah berani memberi kata dua kepada anggota kabinet sama ada mengundurkan diri atau bersamanya, Najib juga mulai menjawab, menyerang, memperlekeh dan mengungkit-ungkit sokongannya kepada Tun Mahathir selama ini.
Selain melakukan semua itu dalam ucapan, Najib juga sudah empat kali menjawab kritikan Tun Mahathir melalui soalan lazim menerusi blog NajibRazak miliknya.
Tun Mahathir yang lebih dulu popular melalui blog Chedet, juga menggunakan tulisan melalui media baru itu untuk menyerang atau menjawab balas apa yang terbuku di hatinya terhadap Najib.
Kedua-duanya kini nampak selesa berbalas serangan dan jawab-menjawab melalui blog masing-masing. Dengan Najib dan Tun Mahathir semakin agresif ini, hakikatnya hubungan mereka semakin retak, sukar dipulihkan dan hanya menunggu masa untuk terus terbelah dua.
Tun Mahathir juga sudah beberapa kali menyebut Muhyiddin Yassin sebagai bakal pengganti Najib berdasarkan tradisi dan hireaki dalam UMNO. Tetapi sesetengah pihak pula berpendapat   Tengku Razaleigh Hamzah lebih sesuai berdasarkan pengalaman, rekod bersih dan harapan lebih cerah memenangi pilihanraya akan datang.
Bagaimanapun, baik ketika memulakan serangan sehinggalah kini sudah memasuki fasa di mana Najib nampaknya semakin agresif, bukan saja menjawab, membalas kritikan malah juga mengulangi pendirian tidak sesekali akan berundur, Tun Mahathir hanyalah bersendirian melakukan tugas ini.
Sebaliknya pula, selain Najib ketika ini makin banyak idea dan lebih keberanian menyanggah, serangan kepada Tun Mahathir juga dilakukan melalui media arus perdana dan bantuan peranan “orang lama” seperti Shahrir Samad dan Annuar Musa.
Walaupun majoriti rakyat bersama Tun Mahathir dan melihat tindakannya mewujudkan krisis dengan Najib bertujuan menyelamatkan lebih banyak wang negara terus lesap dan  mengelakkan BN daripada hilang kuasa, tiada kalangan pemimpin UMNO atau bekas menteri yang benar-benar terbuka dan berani menyatakan sokongan mereka.
Ramai yang masih bertindak seperti kepala kura-kura, sekejap muncul, sekejap tenggelam. Dua pemimpin kanan UMNO, Muhyiddin Yassin dan Shafie Apdal pun kelihatan masih dalam zon berhati-hati walaupun mereka diketahui agak kritikan terhadap Najib dalam isu 1MDB.
Sebahagian yang lain juga bersikap sama, meskipun isi hati mereka terhadap masalah yang sedang berlaku ini lebih jelas difahami kebimbangannya jika berbual sesama sendiri.
Daripada kalangan bekas pemimpin yang masih ada pengaruh, termasuk yang diketahui rapat dengan Tun Mahathir, juga tidak mahu bersikap terbuka, meskipun jika bercakap dalam perbualan biasa, mereka ini agak kuat “membelasah” Najib.
Sampai bilakah Tun Mahathir harus dibiarkan sendirian menyingkirkan Najib dan menyelamatkan negara ini? Jika kemelut ini berpanjangan setahun dua lagi, tidak kesiankah dengan stamina Tun Mahathir yang sudah mencecah usia 90 tahun itu?
Terutama kepada nama yang sudah disebut sebagai bakal Perdana Menteri dan mereka yang selalu melafazkan rasa cinta kepada negara, tidakkah kini masanya untuk bertindak berani dan menyatakan pendirian demi kepentingan negara?
Kenapa dibiarkan Tun Mahathir terus sendirian sedangkan cukup disedari memanjangkan lagi tempoh jawatan Najib adalah lebih buruk  kepada negara daripada cepat-cepat menyingkirkannya? (SH
11/06/2015
)

0

0

votes
Article Rating
Kongsikan artikel ini


Jika Perbalahan Mahathir – Najib Berterusan Hingga PRU 14, Apa Pilihan
Yang Wajar?

Sudah tak terhitung berapa kali  banyaknya Tun Mahathir Mohamad sudah mendesak agar Perdana Menteri, Najib Razak meletakkan jawatannya sejak berlaku kemelut antara kedua mereka.
Setiap kali beliau bersuara, mengkritik dan menyerang Najib, saranan perletakan jawatan itu jarang benar tercicir daripada butir bicaranya.
Daripada semua isu dan masalah berkaitan Najib yang dibangkitkan oleh bekas Perdana Menteri itu, beliau yakin ia akan menyebabkan BN kalah dalam pilihanraya akan datang kerana dakwanya, semua kaum tidak lagi memberi sokongan kepada kerajaan yang dipimpinnya.
Hanya dengan Najib meletakkan jawatan saja, kekalahan BN dapat dielakkan, gesa Tun Mahathir berulang kali.
Beliau juga mengingatkan Najib sekiranya BN kalah, semua kesalahannya akan dicungkil oleh kerajaan baru dan akhirnya terpaksa berhadapan dengan proses mahkamah yang panjang, kalau pun tidak menghuni penjara akhirnya.
Di suatu ketika, Tun Mahathir turut berkata, masalah berkaitan 1MDB yang menjadi perbualan dan kebimbangan rakyat hanya akan selesai jika Najib bersedia meletakkan jawatan.
Ketika berucap di program Bicara Negarawan di Taman Melewati tidak lama dulu, bekas Perdana Menteri itu juga berkata, “kita tak minta banyak daripada Najib, cuma letaklah jawatan kalau benar sayang UMNO dan BN.”
Hari ini ketika isu rombakan kabinet terus menjadi bualan dan teka-teki rakyat, Tun Mahathir sekali lagi memuntahkan peluru serangannya. Secara sinis beliau berkata, jika benar berlaku rombakan kabinet, orang pertama yang harus meletakkan jawatan ialah Najib sendiri.
Perlu ada rombakan kabinet dan orang pertama yang perlu angkat kaki ialah Perdana Menteri, sindir Tun Mahathir.
Tetapi, meskipun diasak berkali-kali agar meletakkan jawatannya, pahlawan Bugis ini jelas tidak mahu mengalah. Jika dulu Najib hanya berdiam diri dengan desakan itu, kemudiannya beliau menjawab tiada sebab harus berundur kerana yang mendesaknya hanyalah seorang individu saja sedangkan yang memilihnya sebagai Perdana Menteri ialah UMNO dan juga rakyat.
Beliau juga membanggakan darah Bugis yang mengalir dalam tubuhnya dengan mengungkapkan madah tidak akan mengalah walau pun sehingga bumi berkeping dua.
Terbaru ini, Najib juga menyanggah keperluannya meletakkan jawatan yang dikaitkan dengan kekalahan BN dalam pilihanraya akan datang.
Beliau mendakwa, serangan, kritikan serta seruan mengenai perletakan jawatannya oleh Tun Mahathir itu adalah semata-mata bersandarkan dakwaan palsu dan kepentingan diri sendiri bekas Perdana Menteri itu dan bukannya untuk negara.
Jawapannya ialah dia mahu saya meletakkan jawatan, sebagaimana dia melakukannya kepada Tun Abdullah Badawi sebelum itu hanyalah kerana saya enggan memenuhi tuntutan peribadinya, dakwa Najib lagi.
Najib juga menegaskan, BN masih mampu memenangi pilihanraya akan datang dan rakyat katanya, akan membuktikan ramalan Tun Mahathir itu adalah silap.
Dengan ini, adalah sah bahawa sementara Tun Mahathir dijangka akan terus mendesak dan menyebut mengenai perletakan jawatan Perdana Menteri, Najib juga nampaknya semakin bekeras untuk terus bertahan di kerusi paling empuk itu.
Jika perseteruan ini berterusan sehingga tibanya tarikh PRU 14 akan datang,  apakah pilihan rakyat akhirnya?
Mengakhiri kuasa BN dan menjadikan ramalan Tun Mahathir menjadi kenyataan atau terus mengekalkan kuasa BN yang bukan saja bermakna menjadikan Najib lebih lama sebagai Perdana Menteri, tetapi juga menoktahkan perjuangan bekas Perdana Menteri itu sebagai suatu kesilapan?
Jika berakhir kuasa BN, yang sengsara barangkali hanyalah pemimpinnya saja. Rakyat pula mungkin menikmati lebih kebaikan kerana kerajaan baru sudah tentu ingin menunjukkan mereka lebih baik dengan pengenalan beberapa dasar atau inisiatif baru yang pro rakyat.
Ia juga mungkin suatu bentuk pengajaran yang berguna kepada UMNO dan BN dari segi memperbaiki kesilapan dan membetulkan perangai pemimpin. Mungkinlah ada yang terpaksa turun naik mahkamah atau barangkali merengkok dalam penjara, tetapi semua itu lebih kepada risiko “berani buat, berani tanggung”.
Pemimpin yang bersih, tak makan rasuah, tak songlap duit rakyat, tak ambil komisyen, tidak menyalahgunakan kuasa dan sebagainya, tentulah tidak perlu bimbang apa-apa dengan pertukaran kerajaan.
Sudah tentu juga Tun Mahathir akan terus dikenang kerana sudah memberi peringatan awal mengenai kekalahan BN itu. Akhirnya disedari hanya kerana kedegilan Najib berpaut pada kuasa dan enggan meletakkan jawatanlah yang menjadikan kekalahan itu suatu realiti.
Tetapi jika BN terus berkuasa, bukan saja Najib kekal lagi sebagai Perdana Menteri, bahkan juga menjadikan kedudukan Tun Mahathir bertukar daripada negarawan yang banyak berjasa kepada individu yang akan dibelasah dan mungkin akan dihina semahu-mahunya selepas itu.
Legasinya akan turut diperlekeh dengan cara tidak wajar satu demi satu sebagaimana tanda-tanda awal yang sudah berlaku kepada Proton ketika ini.
Dengan kekalnya BN dan Najib selepas PRU 14 akan datang, yang sangat dibimbangi ialah tiada lagi sesiapa boleh menegur, mengkritik waima berdehem sekali pun kepada Najib. Beliau akan menjadi Perdana Menteri paling berkuasa dalam sejarah negara.
Kebarangkalian paling mungkin menyusul ialah pembaziran, pemborosan, perbelanjaan mewah dan “horey horey” dengan duit kerajaan akan terus berleluasa.
Peningkatan hutang, penambahan beban hidup rakyat dan mungkin juga satu dua lagi skandal seperti 1MDB, pembelian jet dan sebagainya semakin sukar dielakkan daripada berlaku.
Lalu, kenapa bertangguh lagi daripada bersama-sama dengan Tun Mahathir? (SH
12/06/2015
)

0

0

votes
Article Rating
Kongsikan artikel ini


"Tiga Hari Tersinggah Ke Rumah Gadis Cantik, Mustahil Kalau Bukan Nak
Mengorat"

Sesiapa pun sukar mempercayai alasan TV3 bahawa tindakannya memainkan isu berkaitan kualiti kereta nasional Proton,  tiada kaitan dengan suasana politik negara dan tidak ditujukan kepada mana-mana individu, baik secara langsung mahupun tidak langsung.
Tidak sukar memahami ia adalah serangan balas terhadap Tun Mahathir Mohamad yang kian hari kian memuncak mengkritik serta mendesak Najib Razak agar meletakkan jawatan sebagai Perdana Menteri.
Hujah yang diberikan oleh Mohd Ashraf Abdullah, Editor Urusan Kumpulan Media Prima Bhd, bahawa laporan itu hanya usaha TV3 mengenengahkan masalah rakyat dan pemandu teksi, benar-benar tidak dapat diterima akal, kecuali bagi yang kurang atau sudah hilang akalnya.
Ini kerana, stesen televisyen itu memainkan isu kereta Proton selama tiga malam berturut-turut, bukannya sekali siaran saja.
Jika tiga hari berturut-turut seorang lelaki terziarah sebuah rumah yang diketahui ada gadis cantik di dalamnya, tentulah juga sukar dipercayai ia hanya kebetulan, tidak sengaja atau tersesat jalan, melainkan ada niat langsung untuk mengorat atau memikat gadis tersebut.
Begitulah juga, dalam kes TV3 dan Proton ini, jika benar ingin mengenengah masalah rakyat, kenapa sampai tiga hari berturut-turut memainkan isu yang sama?
Apakah masalah rakyat di negara ini hanya berkaitan Proton saja dan bukankah banyak isu lain yang lebih kronik lagi yang boleh diketengahkah oleh TV3?
Jika mahu diketengahkan pelbagai masalah rakyat, di Parlimen Pekan yang diwakili Najib pun sebenarnya berlambak isu yang lebih menarik dan boleh meningkatkan rating penonton televisyen itu.
Menjadi persoalan juga, apakah TV3 akan turut memainkan isu berkaitan kualiti Proton ini jika tidak berlaku kemelut politik antara Tun Mahathir dengan Najib?
Di perbualan hari-hari dan media sosial, ramai yang bersungut, kesal dan marah dengan tindakan TV3 yang secara tiba-tiba memainkan dan memperlekeh kualiti kereta Proton yang dikaitkan dengan penggunaan teksi dalam siaran beritanya itu.
Ramai yang hairan kenapa isu tersebut dimainkan ketika ini dan ia seolah-olah bertujuan mengajak rakyat tidak menghargai keluaran serta kebanggaan negara sendiri.
Oleh kerana dimainkan selama tiga malam berturut-turut, ia segera disedari sebagai percubaan stesen televisyen itu menghentam legasi Tun Mahathir yang bertanggungjawab mewujudkan industri kereta nasional itu.
Lebih-lebih lagi, Tun Mahathir juga adalah Pengerusi Proton ketika ini iaitu sejak penguasaan majoritinya dimiliki oleh usahawan terkenal, Syed Mokhtar Al Bukhary.
Dengan menyerang Proton juga, Najib tidak ubah seperti kanak-kanak yang kalah berlawan dengan orang lebih kuat daripadanya, lalu meminta bantuan pihak lain merosakkan permainan atau harta benda mereka yang tidak mampu dikalahkannya itu.
Ramai juga penuh yakin, selepas Proton, satu demi satu legasi Tun Mahathir seperti KLCC, Perwaja, Litar Formula 1 yang dipengerusikan oleh anaknya, Mokhzani Mahathir dan lain-lainnya  bakal menjadi sasaran TV3 pula.
Sebelum ini, melalui tulisan di blognya, Tun Mahathir juga mendedahkan beliau telah dinasihatkan oleh rakan lamanya yang dipercayai merujuk kepada Lim Kok Wing yang kini berkhidmat dengan Najib, agar berhenti menyerang Perdana Menteri jika tidak mahu legasinya selama ini tercalar.
Bagaimanapun beliau tidak peduli jika itu yang mahu dilakukan terhadapnya kerana bagi bekas Perdana Menteri itu, kritikannya terhadap Najib, terutama berkaitan 1MDB adalah semata-mata untuk menyelamatkan lebih banyak kehilangan wang negara daripada terus berlaku.
Dalam reaksnya terhadap tindakan TV3 terhadap Proton itu, Tun Mahathir menyindir agar diletupkan saja Lebuhraya Plus, KLCC, KLIA dan lain-lainnya jika benar-benar mahu memusnah sama sekali semua legasinya.
Semua itu tidak baik untuk negara, katanya dengan sinis. (SH 13/06/2015)

0

0

votes
Article Rating
Kongsikan artikel ini


Sebelum Nak Belasah TMJ, Nazri Patut Belasah Najib Lebih Dulu

Ketika perbalahan antara Najib Razak dengan Tun Mahathir makin memuncak ketika ini, Menteri Pelancongan dan Kebudayaan, Nazri Aziz tampaknya seperti pembela utama dalam mempertahankan kedudukan Perdana Menteri.
Berbanding menteri dan pemimpin UMNO yang lain, beliau semakin kerap muncul di dada media dengan apa saja yang ditanya mengenai serangan terhadap Najib akan dijawabnya dengan lantang, berani dan terus terang – sesuai dengan perwatakan semulajadinya.
Mereka yang mengenali Nazri tahu dan faham benar wataknya. Beliau tidak berpura-pura. Kalau menyokong, dia akan menunjukkan sokongannya tetapi kalau sebaliknya, dia juga akan menunjukkan penentangannya.
Di sisi Najib sekarang, beliaulah yang paling berani menyanggah Tun Mahathir manakala yang lain agak berhati-hati dan masih menyimpan rasa hormat terhadap bekas Perdana Menteri yang banyak berjasa itu.
Ketika era Tun Abdullah dulu, beliau jugalah antara yang paling lantang mempertahankan bekas Perdana Menteri itu daripada serangan Tun Mahathir.
Bagi Nazri, siapa Perdana Menteri itulah bossnya. Tidak lama dulu beliau pernah berkata, dalam dunia politiknya, hanya dua pihak yang perlu dijaganya – Perdana Menteri dan pengundinya di Padang Rengas.
Barangkali itulah antara sebab beliau masih kekal menjadi menteri sejak era Tun Mahathir dulu hinggalah sekarang.
Tidak saja Tun Mahathir yang berseteru dengan Najib sering dilawannya, bahkan Tuanku Mahkota Johor  atau TMJ yang baru-baru ini mengkritik Perdana Menteri kerana tidak hadir dalam forum Nothing To Hide, turut menjadi sasarannya.
Nazri memberi ingatan kepada TMJ agar tidak mencampuri urusan politik negara berikutan kedudukannya sebagai bakal raja akan mencemarkan kedudukannya.
“Saya rasa beliau harus menjauhkan diri daripada politik, jika tidak, beliau juga akan dapat benda yang sama. Kita akan belasah dia.
“Kalau dia mula mengulas mengenai politik dan kita belasah balik, maka dia jangan marah,” kata Nazri mengingatkan.
Tindakan Nazri ini bagaimanapun mengundang polemik yang pantas di media sosial. Sementara ada yang bersetuju dan menyatakan kebenaran terhadap kata-kata Nazri itu, ramai juga mengatakan beliau kelihatan agak biadap dengan keluarga diraja Johor itu lantaran berani memberi ingatan sedemikian rupa.
Sebahagian pula mengatakan kerabat Johor ada hak menegur dan mengingatkan pemimpin UMNO kerana parti itu sendiri ditubuhkan di Istana Johor.
Bekas Perdana Menteri, Tun Mahathir juga bersetuju bahawa TMJ ada hak memberi teguran dan pandangan, kecuali ada undang-undang yang melarang daripada berbuat demikian.
Dalam hal ini, Nazri juga perlu diingatkan bahawa penglibatan Raja, Sultan atau keluarga diraja dalam politik bukanlah perkara asing sebenarnya. Selain ada Sultan di negeri tertentu yang memberi teguran atau sokongan terbuka kepada pemimpin kerajaan, Najib sendiri pernah menghebohkan sokongan Sultan terhadapnya.
Pada 23 Mei lalu, dalam usahanya meyakinkan rakyat bahawa kepimpinannya masih diyakini berikutan kritikan serta desakan meletakkan jawatan oleh Tun Mahathir, Najib secara terbuka mengatakan Sultan Pahang menyokong dan mahukannya terus kekal sebagai Perdana Menteri.
Kenyataan ini bukan saja turut dilihat sebagai campurtangan istana dalam politik, bahkan yang lebih buruk dan memalukan ialah tindakan Najib sendiri memperalat, menjaja dan menghebahkan sokongan Sultan Pahang terhadapnya.
Secara langsung dan penuh sedar, ia menunjukkan Najib sendiri yang mengheret nama Sultan dan istana demi keuntungan politiknya.
Sebelum mahu memberi ingatan kepada TMJ, Nazri sepatutnya membelasah perbuatan Najib itu terlebih dahulu.
Oppsss…berani ke melawan boss? (SH 14/06/2015)

0

0

votes
Article Rating
Kongsikan artikel ini


Nazri Aziz Silap Besar, Jawatan Kabinetnya Kini Terancam

Tindakan Menteri Pelancongan dan Kebudayaan, Nazri Aziz mengkritik Tuanku Mahkota Johor dengan cara yang dianggap kasar lantaran terlalu ghairah ingin mempertahankan Najib Razak yang sedang diserang dari pelbagai sudut, kini semakin hampir mengundang malang kepada dirinya.
Beliau bukan saja bakal berhadapan dengan siasatan pihak polis, bahkan juga mulai menerima kecaman yang semakin meluas daripada pelbagai pihak.
Pemimpin politik, NGO dan rakyat biasa, tidak saja daripada Johor tetapi nampaknya di seluruh negara turut mengecam tindakan Nazri yang dianggap tidak sopan terhadap teguran baik daripada golongan diraja itu.
Difahamkan juga suatu perhimpunan mengecam tindakan Nazri sambil menyatakan sokongan terhadap TMJ akan turut diadakan
petang esok
 di hadapan Istana Bukit Serene, Johor Bahru.
Dengan ini, tentulah Nazri akan menerima kesan penolakan yang lebih meluas daripada pelbagai lapisan masyarakat, tambahan pula beberapa kenyataan dan tindakannya sebelum ini turut membuatkan beliau merupakan antara menteri yang memang menjadi sasaran kebencian ramai.
Sebenarnya sebelum Nazri, seorang lagi pemimpin UMNO iaitu Tajuddin Abdul Rahman, turut mengulas kritikan TMJ mengenai ketidakhadiran Najib dalam forum Nothing2Hide pada 5 Jun lalu, tetapi ia masih dibuat dalam nada yang sopan.
Lantaran itu, reaksi Tajuddin yang mengatakan kritikan TMJ itu hanya menunjukkan seorang saja kerabat diraja yang dilihat tidak menyokong Najib berbanding kerabat  lain yang mungkin memberi sokongan, ia sebaliknya tidak mengundang respon yang berterusan.
Berbeza dengan Nazri,  selain mengingatkan TMJ agar menjauhi politik, perkataan “belasah” yang digunakannya dilihat kasar, keterlaluan dan mempunyai ciri-ciri sombong yang nyata. Perkataan itu, jika diucapkan oleh seorang pemimpin terhadap rakyat marhaen paling miskin sekali pun akan dianggap  jelek dan sombong, apatah lagi kiranya ditujukan kepada TMJ yang merupakan bakal Sultan negeri Johor.
Sebagai Ahli Majlis Tertinggi UMNO yang dilantik oleh Najib dan terdengar pula ura-ura rombakan kabinet bakal diadakan tidak lama lagi, ia mungkin antara sebab yang mendorong Nazri bertindak “lebih lajak dari laju” dan berlebih-lebihan dalam menunjukkan sokongannya terhadap Najib.
Tetapi dengan tindakan terbaru TMJ mempertahankan kritikannya terhadap Najib bahawa ia hanya berupa ingatannya kepada pemimpin mengenai tanggungjawab mereka berkhidmat kepada rakyat dan tidak pernah menyuruh sesiapa berundur atau meletakkan jawatan mereka, episod ini dilihat tidak akan berakhir begitu saja.
Sambil TMJ mempertahankan tindakannya itu, rakyat di luar juga menyanjung tinggi sikapnya yang memperlihatkan ciri-ciri prihatin terhadap rakyat.
Sebelum mempertahankan tindakan itu, TMJ juga sudah memberi isyarat “marilah” terhadap Nazri yang dikeluarkan dalam bentuk rakaman video.
Pertelingkahan Nazri dengan TMJ ini tidak dapat tidak pastinya menambahkan lagi pening dan tumbuhnya lebih banyak uban di kepala Najib yang sudah sedia berserabut dalam mendepani serangan serta kritikan daripada bekas Perdana Menteri, Tun Mahathir Mohamad.
Jika Nazri sebagai salah seorang anggota kabinetnya sekadar berbalah dengan individu ternama lain, barangkali tidak sukar untuk Najib mempertahankannya tetapi bertelingkah dengan kerabat diraja yang bakal mewarisi takhta Sultan Johor bukan sesuatu yang mudah menanganinya.
TMJ nampaknya tetap dengan pendiriannya mempertahankan kritikannya terhadap Najib sambil menyerang balas tindakan Nazri sebagai perbuatan yang sombong dan angkuh oleh seorang pemimpin yang dipilih rakyat.
Apakah Nazri akan membalas lagi kenyataan TMJ itu atau beliau akan berdiam diri berikutan siasatan polis sudah pun dimulakan terhadapnya?
Apa pun reaksi Nazri selepas ini – berdiam diri, membalas lagi atau menunggu hasil siasatan polis terhadapnya, tetapi di sisi Najib, beliau dilihat telah membawa kerosakan dan masalah kepada imej parti dan kerajaan yang sedang dipimpinnya.
Jika tidak Najib, mungkin Timbalan Perdana Menteri, Muhyiddin Yassin terpaksa memohon untuk mengadap kepada Istana Johor sebagai langkah penyelesaian seterusnya.
Berbalah dengan Istana Johor, menjadikan dirinya kecaman ramai dan meletakkan kerajaan sebagai bahan cemuhan kerana mempunyai menteri yang dilihat angkuh dan sombong, kedudukan dan nilai diri Nazri sebagai sahabat lama kepada Najib juga makin berkurangan kerana dianggap lebih menyusah daripada menguntungkan.
Dengan itu, hayat politik Nazri mungkin akan berakhir dalam rombakan kabinet selepas Hari Raya nanti kerana Najib tidak mungkin mahu menyimpan terlalu banyak beban dan masalah dalam kerajaan pimpinannya yang sedia rapuh sekarang ini.
Tidak mustahil juga jika Najib  menggugurkannya lebih awal dan dalam waktu yang terdekat ini.  (SH 15/06/2015)

0

0

votes
Article Rating
Kongsikan artikel ini


Apakah Chegubard Sudah Jadi "Lim Kok Wing Kedua" Kepada Najib?

Solidariti Anak Muda Malaysia atau SAMM adalah sebuah NGO pro PKR dan dipimpin oleh Badrul Hisham Shahrin atau Chegubard. Beliau adalah Ketua Cabang PKR Rembau dan pernah bertanding di kerusi Parlimen yang sama pada pilihanraya 2008 tetapi tewas kepada Khairy Jamaluddin.
Pada pilihanraya 2013 lalu beliau lari daripada Rembau dengan bertanding pula di Dun Sungai Acheh atas tiket PKR tetapi turut tewas berikutan wujudnya pertelingkahan dalaman yang menyebabkan Pas juga bertanding di kerusi tersebut.
Dalam PKR, Chegubard difahamkan masih lagi digantung keahliannya sejak Mei 2014 lalu atas kesalahan membuat kenyataan terbuka bahawa proses pemilihan parti itu yang didakwanya berjalan dengan kotor dan tidak telus.
Sejak digantung keahliannya, Chegubard lebih banyak bergerak melalui SAMM yang diasaskannya.
Walaupun secara realitinya SAMM adalah sebuah NGO pro PKR dan dirinya juga masih ahli parti itu ( cuma kini digantung keahlian saja ), namun Chegubard nampaknya tidak mahu ketinggalan daripada masuk campur dalam kemelut yang sedang berlaku antara Najib Razak dengan Tun Mahathir sekarang.
Tetapi tidak seperti pemimpin pembangkang lain yang kebanyakannya senada dengan perjuangan Tun Mahathir dan sama-sama melihat Najib sebagai musuh bersama yang perlu ditumbangkan, beliau sebaliknya seolah-olah cuba menyediakan “tongkat” dan “oksigen” untuk Najib terus bernafas walaupun sebenarnya hanya “kayu lidi” yang mampu disumbangkannya.
Hakikat bahawa hanya “kayu lidi” yang mampu disumbangkan oleh SAMM dan Chegubard dalam mempertahankan Najib ialah kerana tindakan cuba menyerang dan memburuk-burukkan Tun Mahathir tidak akan meyakinkan khalayak berikutan tafsiran umum ialah umpama peribahasa “sekilas ikan di air, sudah tahu masak apa yang sesuai dengannya”.
Beliau kini bukan saja sedang giat mengedarkan buku kecil berkaitan Tun Mahathir secara percuma, bahkan mulai menjadi “primadona” di sebuah stesen televisyen swasta yang sejak kebelakangan ini agenda utamanya ialah “membelasah” bekas Perdana Menteri itu.
Baru-baru ini Chegubard muncul mengecam Tun Mahathir berkenaan pemecatan Tun Salleh Abas di siaran berita perdana stesen televiseyen itu dan selepas ini kemunculannya mungkin lebih kerap lagi dalam isu-isu yang lain.
Sementara pemimpin UMNO dan kerajaan sendiri tidak mudah mendapat liputan di siaran berita televisyen tersebut yang kini diuruskan oleh mereka yang rapat dengan Najib, Chegubard yang “kedua-dua kaki dan cap jarinya”  masih bersama PKR nampaknya begitu mudah diberikan perhatian.
Barangkali inilah hasil “pemikiran luar kotak” dan “strategi lautan biru” para penasihat Najib.
Hari ini Chegubard tampil lagi memberi “kayu lidi” kepada Najib melalui usahanya mahu mengadakan forum mirip Nothing2Hide dengan cabarannya agar  Tun Mahathir sedia tampil sebagai panel untuk menjawab segala dakwaan dan persoalan selama 22 tahun pemerintahan bekas Perdana Menteri itu.
Siapa pun akan melihat tindakan Chegubard ini sebagai “cencaru makan petang” dan “memasang lukah di pergentingan” kerana menyedari kedudukan Najib yang kian tersepit, bukan saja kerana serangan Tun Mahathir serta pembangkang tetapi juga penolakan yang makin ketara daripada rakyat.
Hakikatnya, usaha menampilkan Tun Mahathir untuk menjawab pelhagai isu berkaitan pentadbirannya adalah tidak relevan lagi memandangkan isu sekarang ialah berkaitan kepimpinan dan pentadbiran Najib yang meresahkan rakyat.
Ketika semua orang bercakap dan bimbang mengenai 1MDB, kelemahan Najib dan segala macam masalah dalam negara yang lebih memungkinkan UMNO kalah dalam pilihanraya akan datang dan negara di ambang bahaya, Chegubard nampaknya lebih prihatin mengenai masa lampau Tun Mahathir. Woww….
Tun Mahathir sudah melepaskan jawatannya sejak 2003 yang lalu di mana sepanjang eranya kemenangan dua pertiga sentiasa diperolehi dan selepasnya juga sudah ada dua Perdana Menteri yang lain, jadi kenapa hanya sekarang isu berkaitan pentadbirannya mahu dibangkitkan semula?
Tentulah jawapannya sangat mudah difahami oleh sesiapa jua pun yang berkecimpung dalam dunia politik.
Cuma, apakah tindakan Chegubard ini memang dirancang oleh Najib bersama para penasihatnya atau ianya melalui proses pembentangan proposal yang ada skop kerja dan kos yang tertentu?
Jika demikian, kenapa SAMM dan Chegubard yang pro PKR dijadikan pilihan untuk mempertahankan Najib, sebaliknya tidak pula digunakan NGO pro UMNO untuk tujuan itu?
Begitu juga, apakah ini menandakan Najib dan para penasihatnya sudah hilang kepercayaan kepada pemimpinya sendiri, sayap-sayap parti serta ribuan NGO yang setia “berhujan dan berpanas” dengan UMNO selama ini?
Apakah tidak cukup dengan Lim Kok Wing yang dilantik sebagai koordinator khas kepada Perdana Menteri untuk menghadapi serangan Tun Mahathir,  maka SAMM dan Chegubard kini sudah menjadi “Lim Kok Wing Kedua” untuk mempertahankan Najib? (SH 16/06/2015)

0

0

votes
Article Rating
Kongsikan artikel ini


Nazir Razak Cuba Hantar Mesej Perubahan Kepada Rakyat

Sejauh mana penglibatan Nazir Razak iaitu adik kepada Perdana Menteri, Najib Razak dalam penubuhan sebuah parti politik baru yang kini menjadi perbualan ramai, masih tidak dapat dipastikan secara tepatnya lagi.
Mengikut laporan portal berita Asia Sentinal, Nazir yang kini Pengerusi Kumpulan CIMB sedang giat mengadakan pertemuan dengan beberapa tokoh perniagaan di Kuala Lumpur dan United Kingdom bagi membincangkan rancangan itu dalam usaha menamatkan era politik perkauman yang memecah-belahkan rakyat.
Apakah beliau terlibat secara langsung dalam kepimpinan utamanya, sekadar penggerak di belakang tabir atau bakal menjadi penyumbang dana utamanya saja.
Apa pun penglibatan Nazir dalam sebuah parti baru di ketika abangnya menjadi Perdana Menteri dan Presiden UMNO, ia adalah mesej yang jelas bahawa keluarga Tun Razak mulai berpecah dan mahu menjauhkan diri daripada kepimpinan Najib yang semakin ditolak rakyat.
Penglibatan Nazir dalam parti baru ini sudah tentu jauh berbeza kesannya dengan Kadir Sheikh Fadzir yang menubuhkan Ikatan sedangkan beberapa adiknya masih berada dalam UMNO  atau perbezaan wadah perjuangan yang menjadi pilihan antara Shahrir dengan Khalid Samad selama ini.
Ini kerana kedudukan Najib sebagai Perdana Menteri yang sedang berdepan dengan pelbagai masalah serta tekanan ketika ini bukan saja memerlukan sokongan daripada rakyat dan ahli UMNO, malah lebih mustahak ialah daripada ahli keluarga sendiri.
Sokongan keluarga dan adik-beradik adalah penting serta boleh dianggap tangkap azimat bagi menambahkan lagi kekentalan jiwa seorang Perdana Menteri dan ini tidak sama dengan adik-beradik Kadir Sheikh yang hanya menjadi Ketua UMNO Bahagian dan Ahli Parlimen, begitu juga dengan Shahrir yang sekadar pernah menjadi menteri sahaja.
Tetapi dengan adik kepada Presiden UMNO dan Perdana Menteri sendiri berbeza pendapat, malah berhasrat menubuhkan sebuah parti baru pula, ia adalah mesej yang terang lagi nyata bahawa keluarga sendiri enggan menyokong dan tidak mahu  bersama-sama dengan kepimpiman abang sendiri.
Sekiranya berita ini benar dan menjadi kenyataan, sudah tentu pakcik tua di kampung dan makcik-makcik Felda mulai keliru dan rapuh sokongannya terhadap Najib dan juga kepada UMNO dalam pilihanraya umum akan datang.
Bagaimanakah mereka mahu terus menyokong Najib dan UMNO sedangkan ada adik-beradiknya sendiri pun sedang mencari haluan lain untuk menjauhkan diri?
Tindakan Nazir dalam penubuhan sebuah parti baru secara umumnya tidaklah memeranjatkan kerana beliau sebelum ini sudah beberapa kali menunjukkan perbezaan pendapatnya dengan Najib, khususnya berkaitan isu 1MDB.
Beliau pernah mengkritk Ahli Lembaga Pengarah 1MDB yang hanya berdiam diri di sebalik pelbagai dakwaan timbul mengenai syarikat itu. Beliau juga mengkritik ketidakhadiran Arul Kanda dalam proses pendengaran dengan Jawatankuasa Kira-Kira Wang Negara atau PAC dan baru-baru ini pula melahirkan kehairanannya kerana perlantikan audit bagi akuan berakhir Mac 2015 bagi 1MDB masih belum dilakukan lagi.
Ketika timbul isu perbelanjaan mewah Rosmah Mansor dengan perhiasan mahal dan barangan berkelip-kelip yang cuba dikaitkan dengan harta pusaka Tun Razak, Nazir bersama abang-abangnya yang lain, kecuali Najib, turut sepakat mengeluarkan kenyataan bersama menolak dakwaan tersebut sambil mengatakan bapa mereka iaitu Perdana Menteri kedua adalah seorang yang amat sederhana dan berintergriti dalam kehidupan.
Tidak dapat disangkal bahawa dengan penglibatan dalam penubuhan parti baru ini, sama ada secara langsung atau tidak, Nazir bukan saja sedang menghantar mesej agar rakyat tidak lagi menyokong UMNO, malah yang lebih penting ialah mahu supaya Najib segera ditukar sebagai Perdana Menteri dengan apa cara sekali pun.
Barangkali setelah melakukan beberapa kritikan melalui media sosial bergambar, Instagram miliknya dan mungkin juga sudah memberi pandangan secara kekeluargaan kepada Najib agar berundur dan akur dengan kehendak rakyat yang semakin tidak puas hati dengan kerajaan pimpinannya, tetapi tidak juga  mendatangkan kesan, lalu menghantar mesej melalui penubuhan parti baru ini adalah pilihan terakhir yang cuba dilakukannya demi perubahan dan kebaikan kepada negara.
Maka, semakin tiada alasan lagi untuk  terus mengekalkan Najib dan keluarganya menghuni lebih lama di Seri Perdana.
(Laporan terbaru bagaimanapun menyebut Nazir mengatakan rancangannya ialah berkaitan penubuhan sebuah NGO baru saja, tetapi Saifuddin Abdullah yang dikatakan bakal memimpin parti baru itu berkata, “saya belum boleh komen lagi” pada waktu ini). (SH 17/06/2015)

0

0

votes
Article Rating
Kongsikan artikel ini


PR Baru Akan Dihidupkan Semula Dengan Pilihan Bersama Atau Tanpa
Penyertaan Pas

Dua tiga hari lalu politik negara agak gempar dengan berita seolah-olah Pakatan Rakyat tidak wujud lagi. Sudah ada juga yang mula bertepuk tangan dan mengeluarkan kenyataan “lebih lajak dari laju” dengan mengatakan Kerajaan Selangor akan bertukar tangan, Exconya perlu segera meletakkan jawatan, kemungkinan pilihanraya negeri dan sebagainya lagi.
Ia berikutan tindakan DAP mengatakan keputusan Pas memutuskan hubungan dengan parti itu dalam muktamarnya adalah makna yang jelas bahawa tidak wujud lagi pakatan pembangkang yang ditubuhkah sejak 2008 lalu itu dikatakan tidak saja memberi kesan di Pulau Pinang tetapi juga di Selangor.
Bagaimanapun Pas mengatakan PR masih wujud kerana tiada sesiapa yang keluar daripada gabungan itu, melainkan hanya wujud masalah antara Pas dengan DAP sahaja. Sama seperti DAP yang tidak mengumumkan ia keluar daripada PR meskipun menyatakan gabungan itu tidak wujud lagi, Pas  juga bertegas mahu terus kekal bersama gabungan itu.
Dalam keputusan selepas mesyuarat Biro Politiknya pula, walaupun PKR mengakui secara formal gabungan itu sudah mati tetapi menggambarkannya kerjasama yang wujud selepas ini sebagai perkahwinan poligami yang sudah bercerai, namun kekal sebagai kawan.
Dalam masa yang sama, ketiga-tiga parti juga komited untuk mengekalkan kerajaan pembangkang di Selangor, Pulau Pinang dan Kelantan.
Dengan ini ribut-ribut dalam PR ini hanyalah umpama air berkocak dalam cawan saja. Ia barangkali sekadar “latihan” untuk saling memperbaiki diri, memperbetul kesilapan dan mencari cermin untuk saling melihat diri sendiri. Mungkin juga sekadar usikan atau “geli-geli” untuk UMNO, BN dan Najib yang sedang menghadapi tekanan daripada banyak penjuru ketika ini.
Sejak ketiadaan Anwar yang kini merengkok di penjara, hubungan Pas dengan DAP diakui tidak lagi seharmoni dulu. Pas tidak saja bermasalah dengan  DAP, tetapi juga bermasam muka dengan kelompok profesional dalam partinya sendiri.
Seolah-olah perjuangan Islam itu hanya milik kumpulan ulama dan kunci pintu syurga juga dipegang oleh mereka, Muktamar Pas baru-baru ini tidak saja menyaksikan ketetapan Dewan Ulama diterima tanpa bahas untuk memutuskan hubungan dengan DAP, bahkan kumpulan profesional, progresif dan bukan ulama juga disingkirkan terus daripada kepimpinan parti itu.
Selepas berakhir muktamar pula, tindakan membawa haluan masing-masing antara kumpulan profesional dengan ulama ini berterusan lagi dengan kedua-dua pihak saling menghimpun sokongan serta berbalas kenyataan di media.
Pemimpin kelompok profesional  berterusan mendesak Pas keluar daripada PR kerana mendakwa itulah maksud daripada tindakan memutuskan hubungan dengan DAP dalam muktamarnya. Mereka juga diminta segera meletakkan jawatan dalam kerajaan negeri Pulau Pinang sebagaimana contoh teladan yang telah ditunjukkan oleh Mohamad Sabu, Mujahid Yusof Rawa dan beberapa yang lain.
Lebih malang, jika dulu ungkapan kafir, taghut, munafik dan sebagainya menjadi senjata serangan oleh kumpulan pro ulama, kini lutut dan siku pula dijadikan alat seolah-olah Islam itu suka benar berlawan dan berperang.
Kadang-kadang terfikir, inikah rupa bentuk keindahan dan kelembutan Islam yang mahu ditunjukkan kepada pihak lawan dan juga kepada bukan Islam?
Dari segi DAP pula, walaupun jelas mereka tidak ingin lagi bersama dengan Pas tetapi ini juga ruang untuk mengendurkan ego dan lebih bertolak ansur dengan rakan seperjuangan.
Tetapi daripada apa yang berlaku, jelas bahawa mereka masih mahu PR itu terus wujud. PR  akan lebih selamat dan kukuh dengan menubuhkan entiti baru yang turut disertai oleh sebuah parti baru yang bakal ditubuhkan oleh kumpulan profesional daripada Pas.
Dalam hal ini, kumpulan profesional Pas yang disingkirkan secara pembersihan etnik baru-baru ini yang diketuai oleh Mohamad Sabu dan disertai beberapa tokoh lain, harus segera tampil dengan parti baru berwajah Islam progresif dan moden yang boleh diterima rakyat.
Mereka harus tampil bukan saja dengan perjuangan di masjid, surau atau berkaitan hukum dan keinginan menegakkan undang-undang Islam tetapi juga mampu menjadi juara dalam isu-isu rakyat seperti rasuah, pembaziran, penyonglapan wang negara sehinggalah kepada longkang tersumbat sekali pun.
Pas yang kini sepenuhnya dikuasai kumpulan agama dan pro ulama pula harus menentukan hala tuju mereka. Hubungan dengan kumpulan profesional barangkali sukar dipulihkan tetapi kepimpinan baru ini wajar menilai sama ada mereka mahu terus melakukan perubahan bersama PR atau sebaliknya. Berilah peluang kepada kumpulan profesional ini berjuang melalui wadah baru pula.
Ini bermakna, kiranya kesepakatan baru dapat dijelmakan, PR baru nanti akan dianggotai oleh PKR, DAP, Pas dan sebuah parti yang mungkin dipimpin oleh Mohamad Sabu tadi.
PR baru yang dianggotai oleh empat parti adalah lebih baik berbanding tiga parti yang ada sekarang. Dengan empat parti, walaupun jumlah kerusi pilihanraya yang bakal diperolehi setiap parti akan berkurangan, ia lebih menjamin ruang kemenangan serta kestabilan. Jika semua pihak sedia memperbaiki kesilapan, lebih bertolak ansur dan bersikap lebih matang, PR baru ini akan lebih kukuh berbanding sebelumnya.
Bagaimanapun jika Pas tidak bersetuju dan enggan bersama-sama melakukan perubahan bersama gabungan baru itu, ada baiknya parti itu bergerak sendiri menuju syurga impian mereka atau jika merasakan syurga itu sudah ada di sisi UMNO, maka berbaik dan bergabunglah dengannya.
Ketika itu, PR baru yang dianggotai PKR, DAP dan sebuah parti Islam progresif ini pun dirasakan sudah cukup untuk mencorak perubahan dalam negara, lebih-lebih lagi jika Najib Razak masih memimpin negara dan terus berbalah dengan Tun Mahathir. (SH 18/06/2015)

0

0

votes
Article Rating
Kongsikan artikel ini


Masihkah Ada Badi Untuk Parti Islam Baru?

Kumpulan profesional yang kalah dalam pemilihan Pas baru-baru ini barangkali sudah “tawar hati” dan “putus kasih” terhadap parti itu. Berjuang dan bersama-sama mengabdikan diri atas nama kecintaan terhadap Islam melalui Pas tetapi akhirnya “cai” telah memisahkan mereka dengan kelompok agama dalam parti tersebut.
Buat pertama kali sejak kumpulan profesional bertapak kukuh dalam Pas yang menjadikan sokongan diterima parti itu makin melebar bukan saja di kalangan masyarakat Melayu tetapi juga bukan Islam, kumpulan itu “dibersihkan”  dan seolah-olah tidak diperlukan lagi.
Pas hari ini menjadi seratus peratus dikuasai golongan yang dikenali sebagai kumpulan ulama dan mereka yang pro ulama. Kumpulan profesional semuanya kecundang dan tidak ubah mangsa pembersihan etnik secara total. Lebih buruk kumpulan profesional dan progresif Islam ini juga digelar “jebon” yang menggambarkan kebencian terhadap golongan itu.
Walaupun masih berteka-teki dan belum membuat keputusan rasmi, kelompok profesional ini secara umumnya boleh memilih sama ada menubuhkan sebuah parti Melayu/Islam yang baru atau menyertai parti tajaan PasMa yang sudah diumumkan penubuhannya sebelum ini.
Tiada gunanya lagi mereka terus kekal dalam Pas kerana bukan saja perbezaan lebih berpanjangan, malah akan membuatkan terus “sakit hati”  dengan kepimpinan barunya yang dilihat semakin tidak tentu hala tujunya antara keinginan mahu menumbangkan BN atau menghulurkan “tongkat”  kepada UMNO yang semakin lemas.
PasMa yang sebelum ini diura-urakan akan bertukar menjadi parti politik bagaimanapun dikhabarkan akan kekal sebagai sebuah NGO yang bertujuan memberi sokongan luaran kepada  PR agar terus kekal sebagai pencabar unggul untuk menyaingi dan menumbangkan BN.
Begitu pun, sementara parti baru itu masih dalam penantian dan kumpulan profesional juga belum menentukan hala tuju masa depan mereka secara rasmi, persoalan yang paling banyak berlegar sebagai tanda tanya ialah bolehkah parti itu bertahan lama?
Ramai juga yang optimis parti baru itu nanti akan menerima nasib seperti Berjasa dan Hamim yang hanya tinggal nama dan rujukan sejarah saja akhirnya.
Rata-rata bagaikan percaya bahawa Pas mempunyai badi tersendiri yang membuatkan sesiapa saja bekas pemimpinnya yang keluar daripada parti itu tidak akan dapat bertahan lama jika menubuhkan parti baru mirip sepertinya.
Selalunya Berjasa dan Hamimlah dijadikan contoh serta rujukannya.
Ada yang berkata kononnya ia adalah disebabkan nama Islam yang ada padanya, sementara yang lebih ekstrem pula menganggap hanya Pas parti yang diredhai Tuhan untuk meneruskan kelangsungan perjuangan Islam di negara ini.
Dahulu pun, parti serpihan daripada UMNO juga dianggap tidak mampu bertahan lama kerana kononnya perjuangan keramat untuk agama, bangsa dan negara yang dibawa oleh UMNO tidak mampu diambil alih oleh mana-mana parti selainnya.
Parti Semangat 46 kerap dijadikan rujukan bagaimana tidak mampunya parti yang ditubuhkan oleh bekas pemimpinnya daripada bertahan lama.
Tidak kurang juga yang berkata, sesebuah parti mesti mempunyai ideologi untuk diperjuangkan, lantaran itu dalam konteks masyarakat Melayu dan Islam di negara ini, keperluannya sudah pun dipenuhi dengan  adanya UMNO dan Pas.
Tetapi kemunculan PKR yang sebahagiannya adalah serpihan UMNO, bahkan tanpa idelogi selain pada awalnya hanya untuk memperjuangkan nasib Anwar Ibrahim dan kemudian melebar kepada memperjuangkan isu-isu semasa dan ketidakadilan yang merata dalam masyarakat, namun kini mampu bertahan dan menguasai Selangor membuktikan tiada badi dalam menentukan nyawa sesebuah parti itu.
Selagi ia mempejuangkan isu-isu yang dekat dan menjadi keperluan rakyat, ruang dan peluang untuk terus bertapak sentiasa terbuka.
Kemampuan PKR terus bertahan dan mendakap kuasa membuktikan badi itu sebenarnya tidak ada atau kalau ada, ia sebenarnya sudah terhapus. Jika dalam UMNO, badi itu sudah terhapus, tentulah tidak mustahil ia juga tiada lagi untuk melindungi Pas.
Apatah lagi dengan kelimpinan baru Pas daripada kumpulan ulama sepenuhnya sekarang, keupayaan mereka memperjuangkan isu-isu rakyat yang melibatkan pembongkaran rasuah, penyelewengan, salah guna kuasa, alam sekitar, perundangan dan sebagainya pasti lebih terbatas.
Di sinilah parti baru yang bercirikan Islam moden, progresif dan lebih menyentuh hati nurani rakyat, boleh mengambil tempat dan memainkan peranannya. (SH 19/06/2015)

0

0

votes
Article Rating
Kongsikan artikel ini


Tanda-Tanda UMNO Tidak Selamat

UMNO di era kepimpinan Najib Razak sekali lagi menjadi bahan persendaan pelbagai lapisan masyarakat berikutan tindakan Majlis Bandaraya Pulau Pinang atau MBPP meruntuhkan struktur tulisan UMNO yang terletak di hadapan ibu pejabatnya di Georgetown.
Tindakan MBPP itu dikatakan kerana perletakan struktur itu tidak mempunyai lesen tetapi UMNO Pulau Pinang difahamkan sedang dalam proses memohonnya.
Apa yang menjadi  perbualan ramai ialah Pemuda UMNO Pulau Pinang hanya mengecam dan memberi amaran dari jauh berkaitan tindakan itu melalui kenyataan media saja.
Sejak bila Pemuda UMNO sudah hilang keberaniannya?
UMNO Pulau Pinang juga hanya semalam mengadakan mesyuarat, juga mengecam dan melahirkan rasa kesal atas tindakan MBPP yang disifatkan tergesa-gesa kerana tidak memberi notis yang sewajarnya terlebih dahulu.
Ramai yang menyifatkan tindakan MBPP meruntukkan struktur tersebut tetapi tiada usaha bertahan atau menyerang balas yang bersungguh-sungguh daripada UMNO Pulau Pinang sebagai satu lagi bukti menunjukkan parti itu semakin “tidak selamat”  kedudukannya.
Ini kerana ia memperlihatkan kehilangan upaya UMNO Pulau Pinang dalam mempertahankan sesuatu yang menjadi simbol atau mercu perjuangan parti itu.
Ada juga yang berkata kepimpinan UMNO Pulau Pinang hanya tahu “main selamat” dan tidak peduli pun sama ada parti itu selamat atau sebaliknya.
Sebelum ini bekas Perdana Menteri, Tun Mahathir Mohamad sudah banyak kali mendesak agar Perdana Menteri meletakkan jawatan kerana  menurutnya UMNO dan BN “tidak selamat” dalam pilihanraya umum akan datang jika  Najib terus memimpin parti dan negara.
Najib terlalu banyak skandal dan semua kaum tidak lagi menyokongnya, begitulah antara kata-kata yang pernah diluahkan oleh Tun Mahathir.
Ketika berlangsungnya forum Nothing To Hide di PWTC awal bulan ini yang turut dihadiri oleh Tun Mahathir bagi menjawab isu-isu berkaitan 1MDB, Najib telah dinasihatkan oleh pihak polis agar tidak menghadiri program itu kerana dianggap “tidak selamat” baginya.
Ketika itu ramai keliru bagaimana faktor keselamatan boleh menjadi suatu bentuk ketakutan kepada Najib untuk berforum bersama Tun Mahathir sedangkan ia diadakan di ibu pejabat UMNO sendiri dan kehadiran pula hanya sekitar 2000 hingga 2500 peserta sahaja.
Kini dengan tindakan meruntuhkan struktur tulisan UMNO di Pulau Pinang, hakikat bahawa UMNO semakin “tidak selamat” tambah melebar lagi.
Daripada kebimbangan mengenai nasibnya dalam pilihanraya akan datang, bersemuka dengan Tun Mahathir dan berforum di bangunan sendiri hinggalah kepada struktur tulisan UMNO, semuanya sudah “tidak selamat” lagi.
Selepas ini apa lagi yang tidak selamat agaknya?
Jika sudah begitu banyak yang “tidak selamat”, apa yang masih selamat di bawah UMNO dan Najib ini? Atau ini tanda-tanda benar bahawa UMNO memang “tidak boleh diselamatkan” lagi? (SH 21/06/2015)

0

0

votes
Article Rating
Kongsikan artikel ini


Solidaritilah Demi Mazlan Aliman

Tiga sekawan daripada kumpulan progresif Pas iaitu Salahuddin Ayub, Mahfuz Omar dan Mohd Taufek Abdul Ghani telah ditawarkan menganggotai Ahli Jawatankuasa Pas Pusat setelah berlaku “pembersihan etnik”  dalam pemilihan parti itu baru-baru ini.
Bagaimanapun ketiga-tiganya masih menimbang sama ada mahu menerima atau menolak tawaran tersebut dan adalah dijangka keputusan mengenainya akan dibuat selepas Aidilfitri nanti.
Dalam pemilihan itu, semua kumpulan progresif dibersihkan daripada memenangi jawatan di peringkat Pas Pusat, kecuali pejuang peneroka Felda, Mazlan Aliman yang “terselit” menang sebagai Ahli Jawatankuasa.
Beliau bagaimanapun meletakkan jawatan beberapa hari kemudian dengan alasan mahu menumpukan perhatian kepada NGO Anak yang diasaskannya.
Salahuddin dan Mahfuz tewas bagi jawatan Naib Presiden manakala Mohd Taufek pula kecundang bagi kerusi Ahli Jawatankuasa Pas.
Beberapa tokoh penting Pas yang selama ini mewarnai politik negara, dikenali ramai dan memberi banyak sumbangan kepada parti itu seperti Mohamad Sabu, Husam Musa, Dr Mujahid, Khalid Samad, Hanifa Maidin, Nizar Jamaluddin dan ramai yang lain yang dicop sebagai kumpulan progresif atau profesional dalam Pas, semuanya kecundang di tangan kumpulan pro ulama.
Bagaimana proses mengenepikan kumpulan progresif ini berjalan kelihatannya sangat tersusun memandangkan dalam UMNO sendiri pun proses pembersihan sebegitu rupa tidak pernah terjadi di mana-mana pertandingan yang pernah diadakannya meskipun beberapa kali berlaku perebutan di peringkat pucuk pimpinannya.
Lantaran itu, ramai yang kecewa melihat bagaimana kumpulan progresif ini diketepikan, tambahan pula sebahagian yang memenangi jawatan baru-baru ini tidak begitu dikenali ramai dan masih hijau lagi. Mereka menang hanya semata-mata diletakkan dalam “cai” pro ulama.
Tidaklah menghairankan apabila Mohamad Sabu sendiri melihat bagaimana kumpulan progresif ini diketepikan tidak ubah umpama proses “pembersihan etnik” yang biasa dilakukan di negara-negara bekas kesatuan Soviet Union sebelum ini.
Persoalannya, apakah keputusan yang wajar bagi ketiga-tiga sekawan itu? Menolak atau menerima perlantikan yang ditawarkan?
Melihat bagaimana kumpulan progresif ini difitnah dan diaibkan sepanjang pemilihan lalu dengan gambaran antaranya mereka adalah tajaan DAP dan digelar Jebon, adalah wajar tiga sekawan ini menolak tawaran tersebut.
Kumpulan progresif harus memberi peluang sepenuhnya dan seratus peratus kepada kumpulan ulama mentadbir Pas dalam tempoh dua tahun akan datang ini kerana itulah yang dikehendaki oleh para perwakilan sebenarnya.
Biarlah pimpinan baru ini menentukan hala tuju Pas dan mencatur perancangannya tanpa campurtangan daripada kumpulan progresif ini. Berkembang atau menguncup dalam  dua tahun sehingga pemilihan akan datang, Pas  pro ulama inilah yang harus memikul bebannya.
Lagi pula, satu-satu Ahli Jawatankuasa Pas yang menang, Mazlan Aliman telah menunjukkan semangat setiakawan dan solidariti dengan tindakan terpujinya meletakkan jawatan kerana ingin “serentak seirama” bersama rakan-rakannya yang kecundang.
Dan kini adalah masanya pula bagi rakan-rakan yang tewas tidak menerima sebarang tawaran daripada Pas untuk menduduki apa-apa jawatan sekali pun. Bersolidaritilah pula kepada Mazlan Aliman.
Jika salah satu atau ketiga-tiga sekawan ini menerima tawaran itu, bermakna mereka tidak menghargai sama sekali pengorbanan yang telah dilakukan oleh Mazlan Aliman itu.
Salahuddin, Mahfuz dan Mohd Taufek tidak perlu risau mengenai masa depan mereka jika menolak tawaran sebagai Ahli Jawatankuasa itu kerana mereka akan lebih dihormati jika tidak menerimanya berbanding sebaliknya.
Lebih dari itu, Mahfuz yang kalah Naib Presiden juga sudah pun digugurkan sebagai Pesuruhjaya Pas Kedah baru-baru ini dan dengan itu tawaran sebagai Ahli Jawatankuasa tidak memberi banyak makna kepada nilai dirinya yang sudah ditolak dua kali sebenarnya.
Tindakan Pas tidak menawarkan sebarang jawatan kepada Mohamad Sabu yang kalah bagi jawatan Timbalan Presiden Pas juga menimbulkan tanda tanya seolah-olah beliau tidak diperlukan lagi dalam perjuangan masa depan parti itu.
Sebaliknya kepada Mohamad Sabu sebagaimana yang diucapkan oleh Tuan Ibrahim Tuan Man, Timbalan Presiden Pas yang baru, beliau sekadar dirayu agar terus bersama-sama Pas dan tidak mencari wadah baru untuk meneruskan perjuangannya.
Tidakkah tindakan menawarkan jawatan kepada Salahuddin, Mahfuz dan Mohd Taufek ini seolah-olah ingin memecahkan kumpulan progresif yang ketika ini nampaknya sedang bersatu?
Setelah keseluruhan kumpulan progresif dilabel dengan pelbagai gelaran dan disingkirkan melalui “cai”, kini mereka cuba dipecahkan pula dengan tawaran jawatan kepada tiga sekawan ini.
Rupa-rupanya benarlah dalam serban dan jubah pro ulama ini, siku dan lutut lebih banyak peranannya. (SH 22/06/2015)

0

0

votes
Article Rating
Kongsikan artikel ini


Siapa Tenggelam Dan Siapa Bimbang?

Kewujudan sebuah parti baru yang bakal diterajui oleh kumpulan progresif Pas yang kalah dalam pemilihan baru-baru ini nampaknya semakin hampir menjadi kenyataan.
Tidak saja PasMa dengan penuh yakin mengumumkan penubuhan parti baru itu akan direalisasikan tidak lama lagi bersama beberapa NGO dan bakal menjadi pengganti kepada Pas dalam Pakatan Rakyat, bahkan kumpulan progresif itu sendiri sudah ada jenamanya sendiri yang dinamakan G18 yang sekaligus menggambarkan iltizam untuk terus mara ke hadapan dengan wadah baru dan tidak mahu lagi menoleh ke belakang bersama kenangan silam.
Kumpulan G18 ini turut mempunyai jawatankuasa penajanya yang diketuai oleh Mohamad Sabu manakala timbalannya pula ialah Salahuddin Ayub yang ditawarkan oleh Pas menduduki kerusi Ahli Jawatankuasa lantikan bersama Mahfuz Omar dan Mohd Taufek Abdul Ghani, dua hari lalu.
Maka, tidak syak lagi tawaran yang dibuat kepada Salahuddin itu ada maksudnya yang terselindung.
Dalam perkembangan yang sama, PasMa akan terus kekal sebagai NGO yang bersama-sama mendukung perjuangan Pakatan Rakyat bagi mencapai hasrat mengambil alih pentadbiran negara ini daripada BN.
Sumber yang dekat dengan kumpulan progresif juga memberitahu, parti baru itu sebenarnya sudah pun ada melalui pengambilalihan sebuah parti yang sudah lama ditubuhkan tetapi selama ini tidak aktif. Ia  hanya menunggu masa untuk diumumkan saja lagi.
Kemungkinan juga parti yang diambil alih itu akan menjalani proses pertukaran nama bagi menyesuaikannya dengan perjuangan Islam yang progresif, moden dan inklusif yang mahu dibawanya nanti.
Bagi kumpulan progresif ini, penubuhan sebuah parti baru tidak dapat dielakkan lagi berikutan Pas pro ulama sekarang lebih condong untuk mempertahankan Najib Razak serta mempunyai kecenderungan mahu bekerjasama dengan UMNO berbanding menumbangkan BN.
Beberapa kenyataan Presiden Pas, Haji Hadi Awang seperti Najib wajar terus dikekalkan sehingga habis tempohnya kerana telah dipilih melalui sistem yang sah dan “UMNO tidaklah seburuk Firaun”, jelas menggambarkan pendirian berbeza parti itu ketika ini.
Demi meneruskan perjuangan menukar kerajaan BN bersama Pakatan Rakyat, kumpulan progresif tidak melihat ada pilihan lain selain mencari wadah baru, tambahan pula keseluruhan mereka sudah “disapu licin” daripada menduduki kepimpinan tertinggi Pas baru-baru ini.
Sesetengah yang lain seperti bekas Menteri Besar Perak, Nizar Jamaluddin dan bekas Pesuruhjaya Pas Selangor, Dr Rani Osman, mereka juga sudah “ditanam” ketika pemilihan di peringkat kawasan lagi.
Serentak dengan keyakinan yang membuak-buak daripada kumpulan progresif terhadap parti baru itu sehingga anak bekas Presiden Pas, Faiz Fadzil juga mengatakan jika arwah ayahnya, Allahyarham Ustaz Fadzil Noor masih hidup ketika ini, pasti  beliau turut menyokong penubuhannya,  Haji Hadi Awang secara tiba-tiba mengeluarkan surat terbuka mengingatkan agar jangan sesiapa meninggalkan Pas.
Beliau seterusnya memberi ingatan bahawa berdasarkan sejarah, sudah ramai pemimpin tertingginya yang meninggalkan Pas untuk menyertai parti atau pertubuhan lain, akhirnya akan tenggelam begitu saja.
Tanpa menyebut nama atau ditujukan kepada sesiapa tetapi tentulah difahami ia ditujukan khusus kepada kumpulan progresif G18 dan PasMa, beliau juga menyeru mereka yang terbabit supaya istiqamah dalam perjuangan dengan mengambil contoh apa yang berlaku di zaman Rasulullah SAW dahulu.
Soalnya, kenapa Haji Hadi berasa sangat perlu mengeluarkan surat terbuka dan mengingatkan tentang timbul dan tenggelam kepada kumpulan progresif itu?
Bukankah mereka sudah ditenggelamkan oleh kumpulan ulama dalam pemilihan baru-baru ini?
Dan mereka menubuhkan parti Islam baru yang sesuai dengan kehendak rakyat serta bersandarkan aspirasi berbilang kaum masyarakat di negara ini adalah untuk menjadikan diri mereka terus timbul dalam persada politik negara ini.
Memilih untuk timbul bersama Pakatan Rakyat adalah pilihan yang jauh lebih baik daripada tenggelam dalam mempertahankan Najib dan UMNO.
Haji Hadi juga tidak harus selama-lamanya bersandar kepada sejarah dalam menghukum sesuatu yang belum berlaku kerana sejarah sentiasa mencipta perkara-perkara yang baru dan bukannya statik mengikut acuan sebelumnya.
Mana tahu sejarah kali ini mencatitkan bahawa mereka yang meninggalkan Pas akan terus timbul dan hidup, manakala yang kekal bersamanya pula akan tenggelam.
Atau barangkali Haji Hadi memberikan ingatan itu kerana jauh di sudut hatinya sudah mula terselit rasa bimbang tentang masa depan yang suram akibat ketiadaan kumpulan progresif dalam Pas nanti? (SH 23/06/2015)

0

0

votes
Article Rating
Kongsikan artikel ini


Pakatan Rakyat Baru Direstui Anwar?

Perkembangan terkini dalam blok pembangkang menunjukkan bukan saja sebuah parti Islam baru bakal wujud tidak lagi, bahkan juga akan disusuli dengan penyusunan semula Pakatan Rakyat yang benar-benar beraspirasi mahu menggantikan BN mentadbir negara ini.
Setelah kumpulan progresif Pas yang menggelarkan diri mereka G18 mengadakan beberapa pertemuan, seorang daripada anggotanya, Khalid Samad hari ini mengesahkan mengenai penubuhan sebuah parti Islam baru itu.
Katanya, parti baru itu berkonsepkan untuk semua tanpa mengira kepercayaan dengan teras perjuangannya ialah untuk memerangi rasuah dan menegakkan keadilan kepada rakyat.
Sebelum ini beberapa pemimpin progresif Pas seperti Mohamad Sabu, Nizar Jamaluddin dan lain-lain turut membayangkan perkara yang sama yang sekaligus menunjukkan mereka ini sudah tawar hati dengan trend perjuangan yang dibawa oleh Pas pro ulama sekarang.
Pada malam semalam juga, kumpulan G18 ini turut mengadakan pertemuan dengan pimpinan utama PKR dan DAP di kediaman bekas Setiausaha Agung Pas, Kamaruddin Jaafar yang dipercayai sebagai tanda-tanda awal kepada penyusunan semua Pakatan Rakyat yang dalam keadaan tidak menentu ketika ini.
Antara pemimpin PKR yang hadir dalam pertemuan itu ialah Dr Wan Azizah Wan Ismail, Tian Chua, Johari Abdul, Saifuddin Nasution dan Shamsul Iskandar manakala daripada DAP pula ialah Lim Kit Siang, Teresa Kok, Liew Chin Tong dan beberapa yang lain.
Dengan adanya pertemuan tersebut serta kehadiran pemimpin utama PKR dan DAP, kebarangkalian paling nyata ialah bukan saja penubuhan sebuah parti Islam baru akan menjadi kenyataan tidak lama lagi tetapi juga penyusunan semua Pakatan Rakyat yang lebih mantap dan kuat.
Adalah dijangkakan sebaik saja parti baru itu disahkan penubuhannya, ia akan terus memohon menyertai Pakatan Rakyat atau PKR dan DAP sendiri yang akan mencadangkan kemasukannya ke dalam gabungan pembangkang.
Ia akhirnya terserah kepada Pas sama ada mahu terus kekal bersama Pakatan Rakyat atau secara sukarela “mencari selipar dan berlaku pergi” meninggalkan gabungan itu.
Jika Pas mahu terus kekal, bermakna Pakatan Rakyat baru ini akan dianggotai oleh empat parti, tetapi kiranya Pas memilih untuk mengundurkan diri ia akan kekal dianggotai oleh tiga parti.
Pertemuan kumpulan G18 dengan pimpinan PKR dan DAP ini diadakan hanya beberapa jam selepas Ketua Umum PKR, Anwar Ibrahim mengeluarkan kenyataan daripada Penjara Sungai Buloh yang melahirkan keyakinan bahawa gabungan pembangkang akan menjadi lebih kuat setelah melalui penyusunan semulanya.
Sambil menegaskan bahawa Pakatan Rakyat masih berfungsi sama ada di peringkat negeri mahupun Parlimen, Anwar berkata, barisan pembangkang selepas disusun semula dengan kekuatan baru, termasuk sokongan NGO-NGO, akan muncul lebih kuat dan bersatu selepas ini.
Beserta ikrar tidak akan meninggalkan perjuangan ini selagi nyawa dikandung badan, Anwar ternyata tidak sekadar membaca buku dan mengaji Al Quran saja ketika mendekap di penjara.
Sepertimana jangkaan banyak pihak sebelum ini, kehidupan di penjara tanpa tekanan dan gangguan akan membuatkan Anwar lebih bebas berfikir dan merangka strategi yang lebih baik untuk kepentingan Pakatan Rakyat bagi menghadapi pilihanraya akan datang.
Serentak dengan itu, tidak disangsikan lagi bahawa penubuhan parti Islam baru dan penyusunan semula Pakatan Rakyat yang sedang direncanakan ini adalah dalam pengetahuan dan restu Anwar sepenuhnya.
Di luar atau dari dalam penjara, Anwar nampaknya sentiasa ada untuk politik Malaysia. (SH 24/06/2015)

0

0

votes
Article Rating
Kongsikan artikel ini


Mahathir Mula Mengalah, Mahu Najib Dihukum Dalam Pilihanraya?

Apakah bekas Perdana Menteri, Tun Mahathir Mohamad sudah mula tawar hati untuk terus menyerang Najib Razak berkaitan 1MDB?
Atau adakah beliau kini semakin merasakan 1MDB bukanlah senjata yang cukup tajam untuk menyingkirkan Najib daripada kerusi Perdana Menteri yang sedang didudukinya?
Ini adalah antara beberapa persoalan yang mula menjadi percakapan ramai sejak kebelakangan ini apabila Tun Mahathir didapati mula mengendur dan tidak seagresif dulu lagi mengkritik Perdana Menteri.
Sementara ada yang mengaitkannya dengan suasana bulan Ramadan yang mungkin menyebabkan beliau menjadi lebih perlahan berbanding sebelumnya, yang lain pula melihat perubahan yang ditunjukkan oleh Tun Mahathir itu barangkali juga disebabkan oleh keengganan serta ketakutan pimpinan UMNO sendiri untuk bersama dengannya.
Selain mengamalkan gaya kepimpinan berdasarkan kepercayaan “cash is king”, Najib juga terlihat berjaya memujuk wujudnya sebarang pemberontakan terhadapnya dengan menggunakan pendekatan “tunggu audit” oleh Ketua Audit Negara dan hasil siasatan oleh Jawatankuasa Kira-Kira Wang Negara atau PAC.
Dalam hal ini Najib nampaknya benar-benar telah belajar daripada pengalaman Tun Abdullah yang berjaya disingkirkan sebelum ini di mana selain menyerang balas kritikan Tun Mahathir, beliau juga menyediakan benteng untuk mengukuhkan lagi kedudukannya.
Menyedari keadaan tidak lagi memihak kepada dirinya untuk terus menekan Najib meletakkan jawatan, Tun Mahathir akhirnya seperti sudah mengaku kalah dan mahu membiarkan saja Najib dan UMNO dihukum dalam pilihanraya nanti.
Dalam respon terbarunya mengenai hasil siasatan PAC terhadap 1MDB, Tun Mahathir jelas sudah hilang keyakinan dan tidak lagi menaruh harapan tinggi terhadap kemampuan badan itu menyelongkar kesalahan dalam syarikat pelaburan yang bermasalah dan sarat hutang itu.
Di samping meletakkan puncanya kepada siasatan PAC hanya bersandarkan akaun yang boleh dimanipulasi, Tun Mahathir juga menyifatkan PAC sebagai berat sebelah.
Katanya, PAC bersifat berat sebelah kerana salah seorang anggotanya Ahli Parlimen Petaling Jaya Utara, Tony Pua cenderung kepada pembangkang manakala ramai yang lain memihak kepada UMNO.
Dengan itu, tambahnya, semua boleh dikira sebelah juga.
Sehubungan itu, katanya lagi, lebih baik tidak perlu diadakan audit atau pendengaran PAC dan UMNO serta Perdana Menteri boleh terus kekal berkuasa sehingga pilihanraya akan datang.
Walaupun nadanya ini seperti menyindir peguam UMNO, Shafee Abdullah yang mencadangkan Tony Pua disingkirkan daripada PAC kerana terlalu kritikal menyerang 1MDB atas kapasitinya sebagai Ahli Parlimen DAP tetapi dalam masa yang sama menganggotai PAC, tidak dinafikan ia juga menggambarkan rasa hati bekas Perdana Menteri itu terhadap apa yang mungkin berlaku nanti.
Baginya, oleh kerana Najib terlalu ingin bergayut pada kerusi Perdana Menteri itu dan hasil siasatan PAC nanti barangkali turut memihak kepada kerajaan, maka biarlah hukuman sebenarnya diterima dalam pengadilan rakyat dalam pilihanraya nanti.
Dengan kemungkinan besar wujudnya nafas lebih segar dalam Pakatan 2.0 yang disokong oleh sebuah parti Islam baru dan NGO-NGO sebagaimana yang ditegaskan keyakinannya oleh Anwar Ibrahim, menghukum Najib dalam pilihanraya akan menjadi lebih mudah kerana ia kini turut dikongsi rasa bersama Tun Mahathir.
Lagi lama Najib mahu bertahan, bukan saja rakyat makin menolaknya, bahkan semakin ramai pengundi BN sendiri makin meluat  kerana hari demi hari hampir tiada lagi yang selamat dibawah pimpinannya. (SH 25/06/2015)

0

0

votes
Article Rating
Kongsikan artikel ini


Sekali Lagi Najib Perlekehkan Muhyiddin

Sudah sah kini pemilihan UMNO yang sepatutnya diadakan pada 2016 ditangguhkan selama 18 bulan bagi memberi laluan agar pilihanraya umum ke 14 diadakan terlebih dahulu.
Ini bermakna, pilihanraya umum dan pemilihan UMNO kemungkinannya akan diadakan pada tahun 2018 nanti.
Dengan keputusan ini bermakna Najib terus mengulangi kebiasaan yang dilakukan Tun Abdullah Badawi ketika menjadi Presiden UMNO yang sentiasa menangguhkan pemilihan UMNO sehingga pilihanraya diadakan kononnya untuk mengurangkan perpecahan sesama ahli parti.
Najib seolah-olah selesa dengan amalan tersebut dan tidak menunjukkan keberanian walaupun sedikit pun untuk keluar daripada kepompong tersebut.
Perdana Menteri yang juga Presiden UMNO, Najib Razak mengumumkan perkara itu selepas mempengerusikan mesyuarat MT UMNO pada petang Jumaat.
Mengumumkan bahawa penangguhan itu dilakukan berdasarkan Fasal 10.16 perlembagaan, Najib juga berkata, ia bagi memberi peluang kepada UMNO untuk terus berkhidmat kepada rakyat serta bertujuan mengukuhkan parti.
Secara umumnya apabila UMNO kian lemah dengan pelbagai isu kebelakangan ini, ramai yang mengharapkan agar pemilihan UMNO 2016 tidak ditangguhkan kerana pemimpin-pemimpin baru yang berpotensi dijangka dapat ditampilkan daripada proses pemilihan itu bagi menggantikan pemimpin sedia ada.
Ramai yang percaya, melalui pemilihan parti yang mampu melahirkan pemimpin-pemimpin baru itu, UMNO akan tampil dengan lebih segar dan mantap menghadapi pilihanraya selepas itu.
Dalam hal ini, Timbalan Perdana Menteri yang juga Timbalan Presiden UMNO, Muhyiddin Yassin ketika berucap merasmikan Perhimpunan Agung Wanita, Pemuda dan Puteri pada tahun 2014 yang lalu turut menyuarakan perkara yang sama demi kekukuhan dan masa depan yang lebih baik bagi parti.
Muhyiddin juga menolak pemilihan UMNO sebelum pilihanraya umum akan menyumbang kepada perpecahan kerana yakin ahli-ahli parti sudah cukup matang untuk menghadapinya.
Tetapi dengan Najib tetap menangguhkan pemilihan sehingga pilihanraya umum diadakan, bukan saja peluang melahirkan bakat-bakat baru akan tersekat, tetapi juga memberi isyarat bahawa pandangan Muhyiddin selaku orang nombor dua dalam parti dan kerajaan hanya dipandang sepi saja.
Najib ternyata tidak mahu menerima idea tersebut walaupun ia sebenarnya dikongsi bersama di kalangan sebahagian besar ahli di peringkat akar umbi.
Dengan tetap mengadakan pilihanraya terlebih dahulu sebelum pemilihan UMNO, ia hanya menunjukkan keinginan Najib untuk mengepung pimpinan UMNO sedia ada dengan hanya mencalonkan mereka yang setia dan dipercayainya saja sebagai calon dalam pilihanraya nanti.
Setelah memilih mereka yang setia dan dipercayainya sebagai calon pilihanraya dan bergelar YB kemudiannya, tentulah lebih mudah seseorang itu memenangi atau mengekalkan jawatannya dalam UMNO selepas itu.
Secara tidak langsung, sehingga tarikh pilihanraya umum akan datang, tidak ada sesiapa daripada kalangan pemimpin UMNO atau mereka yang berhajat mahu menjadi wakil rakyat yang berani menunjukkan penentangan mahu pun berbeza pendirian dengan Najib.
Akhirnya, lebih ramai yang memilih untuk menjadi “pak angguk” atau “yes man”  saja dengan harapan nama mereka tidak tercicir sebagai calon pilihanraya, meski bagaimana sekali pun besar atau banyaknya isu yang meresahkan rakyat sedang berlaku dalam negara.
Lebih ketara nawaitu Najib itu ialah bila mana pengumuman penangguhan pemilihan ini dilakukan teramat-amat awal iaitu dalam mesyuarat MT yang diadakan pada hari ini.
Dengan memperlekeh pandangan Muhyiddin agar pemilihan UMNO tidak ditangguhkan, sebenarnya sudah dua kali Najib bersikap sama terhadap timbalannya itu.
Dalam video ucapan Muhyiddin di Janda Baik yang tersebar luas sebelum ini, beliau turut mencadangkan kepada Najib agar memecat semua Ahli Lembaga Pengarah  1MDB serta memberi laluan kepada pihak polis menjalankan siasatan bagi menunjukkan kepada rakyat bahawa kerajaan tidak bersikap melindungi sesiapa dalam isu yang meresahkan rakyat itu.
Tapi lihatlah apa sikap Najib terhadap pandangan Muhyiddin itu. Langsung tidak laku walau satu sen pun kepadanya.
Dengan ini, Muhyiddin seharusnya semakin menyedari siapa dirinya di sisi Najib sekarang ini. (SH 26/06/2015)

0

0

votes
Article Rating
Kongsikan artikel ini


Perletakan Jawatan Penganjur Nothing2Hide, disebabkan tekanan atau
meluat?

Secara tiba-tiba, tanpa ada angin atau ribut, Pengerusi Sukaguam, Khairul Anwar Rahmat yang menganjurkan program kontroversi Nothing2Hide meletakkan semua jawatannya dalam UMNO.
Kononnya perletakan jawatan itu untuk memberi tumpuan kepada syarikat guamannya mengembangkan sayap ke Eropah dan Asia Barat yang selama ini terhalang kerana beliau terlalu aktif dalam politik tempatan.
Beliau yang kini memegang jawatan Ketua Pemuda UMNO Bahagian Kluang, Naib Ketua Pemuda UMNO Negeri Johor dan Ketua Sekretariat  Majlis Perundangan UMNO Malaysia, akan meletakkan semua jawatannya itu berkuatkuasa 11
Julai
 depan.
Program forum Nothing2Hide anjurannya sebelum ini mengundang kontroversi berikutan Perdana Menteri, Najib Razak yang sudah menyatakan persetujuan untuk hadir bagi menjawab persoalan mengenai 1MDB membatalkan kehadiran di saat-saat akhir atas alasan keselamatan kerana bekas Perdana Menteri, Tun Mahathir Mohamad turut hadir untuk bertanyakan soalan.
Berikutan ketidakhadiran Najib itu, forum tersebut telah diambil alih oleh Tun Mahathir dengan beliau dijemput berucap selama kira-kira 10 minit sebelum dihentikan oleh pihak polis.
Lanjutan ketidakhadiran itu, Najib telah dikecam sebagai penakut dan pengecut sedangkan sebelum ini berdegar-degar menyatakan sedia menjawab apa saja persoalan mengenai 1MDB yang dipertikaikan dan menjadi bualan rakyat mengenai pelaburannya yang diragui serta hutang terlalu tinggi.
Namun demikian, kontroversi program itu turut membawa masalah buat Khairul Anwar kerana beliau turut dipersalahkan disebabkan mengundang Tun Mahathir secara lisan dalam sidang akhbar tiga sebelum program diadakan serta menyatakan bekas Perdana Menteri itu boleh bertanya apa saja soalan kepada Najib.
Ramai yang pro Najib berkata, jika bukan kerana Khairul Anwar terlalu ghairah mahu melihat Najib dan Tun Mahathir berada di satu forum yang sama berhubung kontroversi 1MDB sehingga “gatal mulut” menyatakan bekas Perdana Menteri juga boleh hadir, mungkin program itu dapat dijalankan dengan jayanya hanya antara Perdana Menteri dengan NGO-NGO jemputan saja.
Ketidakhadiran Najib, selain dipertikaikan ramai,  turut menerima kritikan daripada Tuanku Mahkota Johor yang kemudian beralih menjadi perdebatan antara baginda dengan Menteri Pelancongan dan Kebudayaan, Nazri Aziz.
Bagaimanapun, semalam Khairul Anwar tampil dengan kenyataan menyokong pendirian Tuanku Mahkota Johor bahawa seseorang pemimpin seharusnya lebih mengutamakan khidmat kepada rakyat berbanding semua perkara yang lain.
Tetapi sesiapa pun sebenarnya meragui alasan perletakan jawatan Khairul Anwar itu dan merasakan seolah-olah ada yang tidak kena dengan tindakannya secara tiba-tiba itu?
Jika ingin melebarkan sayap syarikat guamannya ke luar negara, bukankah lebih bermanfaat jika beliau terus kekal dengan jawatannya sekarang kerana pelbagai bantuan dan sokongan boleh diperolehinya daripada kerajaan melalui jawatan UMNO yang disandangnya itu?
Menjadi persoalan juga, kiranya program Nothing2Hide itu tidak menjadi kontroversi dan berjaya membawa kegembiraan kepada Najib, apakah Khairul Anwar akan turut meletakkan jawatan sebagaimana keputusannya hari ini?
Dalam hal ini, lebih ramai yang percaya perletakan jawatannya mungkin disebabkan adanya tekanan daripada kalangan yang rapat dengan Najib yang tidak puas hati dengan program tersebut sehingga dianggap memalukan serta mencalar imej Perdana Menteri yang selalu berbangga dengan kedudukannya sebagai Pahlawan Bugis yang terkenal gagah dan berani.
Memang diketahui apabila Tun Mahathir memutuskan untuk hadir ke program tersebut sehingga menjadi tumpuan ramai, lalu akhirnya Perdana Menteri memutuskan tidak hadir atas faktor keselamatan, Khairul Anwar banyak dipersalahkan oleh puak pro Najib kerana program tersebut sepatutnya hanya melibatkan NGO-NGO saja.
Ada juga yang menyebut, sejak program tersebut, Khairul Anwar tidak habis-habis dipersalahkan dan beliau jadi bosan dan meluat, lantas akhirnya mengambil keputusan meletakkan jawatan bagi memuaskan hati kumpulan yang mendesaknya itu
Apa pun, sebagai pemimpin muda yang dianggap berpotensi, perletakan jawatan Khairul ini lebih memberi tamparan kepada Najib yang sedang cuba memulihkan imej dan sokongan terhadapnya berkaitan isu 1MDB.
Sekali lagi, alasan perletakan jawatannya sama sekali tidak masuk akal dan lebih berupa tanda-tanda bahawa tiada tempat yang selamat bagi mereka yang cuba berbeza pendirian atau telah menjatuhkan imej Perdana Menteri. (SH 27/06/2015)

0

0

votes
Article Rating
Kongsikan artikel ini


Giliran Muhyiddin Tidur Tak Lena

Walaupun Perdana Menteri, Najib Razak masih dibelenggu dengan isu 1MDB yang nyata telah menghakis sokongan rakyat terhadapnya, tindakannya lebih awal mengumumkan penangguhan pemilihan UMNO 2016 selama 18 bulan sekurang-kurangnya dapat membuatkannya tidur dengan lebih lena selepas ini.
Dengan menangguhkan tarikh pemilihan itu yang didakwa mendapat sokongan akar umbi, Najib secara tersiratnya memberi isyarat bahawa tidak ada sebab beliau harus berundur atau mengalah kepada tekanan yang mahukannya meletakkan jawatan.
Tidurnya bersama Rosmah Mansor pasti lebih lena sambil dibuai mimpi indah yang mengasyikkan.
Berkenaan isu 1MDB, selain masih menunggu laporan audit dan hasil pendengaran Jawatankuasa Kira-Kira Wang Negara atau PAC, beberapa perkara yang berlaku kebelakangan ini juga membuatkan Najib mempunyai helah untuk mengelirukan rakyat berkaitan syarikat pelaburan yang bermasalah dan sarat dengan hutang itu.
Penangkapan Xavier Justo di Thailand atas dakwaan menjual maklumat dan email yang sudah diuli berkenaan urusniaga 1MDB dengan PetroSaudi telah dijadikan senjata paling ampuh untuk mengelirukan rakyat seolah-olah semua keburukan berkaitan syarikat pelaburan itu, termasuk yang ditimbulkan oleh bekas Perdana Menteri, Tun Mahathir Mohamad, tiada asasnya lagi.
Hakikatnya, kaitan penangkapan Justo hanyalah berkaitan urusniaga dengan PetroSaudi saja, itu pun belum dapat dipastikan sejauh mana berubahnya maklumat yang sudah diuli itu memandangkan siasatan masih dijalankan, tetapi ia tidak mengubah sama sekali hutangnya berjumlah RM42 bilion, pembelian IPP dengan harga tinggi, bayaran faedah antara RM2.4 hingga RM2.7 bilion setahun dan sebagainya lagi.
Namun, isu penangkapan itu telah juga diuli untuk lebih menyucikan Najib berbanding keadaansebenar syarikat pelaburan itu yang umpama “bala” kepada rakyat negara ini.
Mengambil kesempatan daripada penangkapan Justo juga, Najib cuba mencantikkan lagi nama 1MDB dengan menggunakan hujah sumbangannya kepada pembangunan masjid Kampung Baru berjumlah RM20 juta kononnya syarikat itu turut memainkan peranan kepada pembangunan Islam di negara ini.
Selain sumbangan RM20 juta itu terlalu kecil berbanding hutangnya RM42 bilion, fakta yang cuba diketepikan ialah apa saja konteks pembangunan dan peningkatan syiar Islam memang menjadi tanggungjawab kerajaan tiada kira sama ada wujud 1MDB atau sebaliknya.
Selama ini beratus masjid dan surau dibina atau dibaik pulih walaupun sebelum wujudnya 1MDB lagi.
Ternampak di sini bahawa usaha mengelirukan rakyat agar menerima 1MDB sebagai sesuatu yang baik sedang dan akan terus diusahakan, manakala fakta-fakta kebenaran mengenainya akan cuba  diselubungkan.
Kejayaan mengumpul sokongan daripada pimpinan UMNO bahagian-bahagian dan kemudian menangguhkan pemilihan UMNO selama 18 bulan dan membiarkan rakyat dalam kekeliruan, sambil tidur dengan lena, Najib kini boleh memberi tumpuan khusus kepada pilihanraya umum ke 14 akan datang.
Kecuali Tun Mahathir mempunyai senjata lain yang lebih tajam, Najib dengan ini agak selesa untuk bertahan sekurang-kurangnya sehingga tarikh pilihanraya akan datang diumumkan.
Sebaliknya, yang mungkin sering terganggu dan tidur tidak lena sekarang ialah Muhyiddin Yassin yang sebenarnya sudah terlepas peluang untuk mengambil alih tempat Najib berikutan sikap terlalu berhati-hati dan tidak cukup beraninya selama ini.
Bersama serangan Tun Mahathir terhadap Najib, momentum sebenar bagi Muhyiddin untuk menyingkirkan Najib ialah sebaik tersebarnya video ucapannya di Janda Baik beberapa bulan lalu.
Ketika itu, selain UMNO agak berbelah bagi berkenaan penyelesaian kerajaan terhadap 1MDB, rakyat juga amat mengharapkan ada sesuatu yang drastik dapat dilakukan oleh Muhyiddin.
Tetapi oleh kerana peluang untuk bertindak dan melangkah lebih berani itu telah dilepaskan begitu saja, momentum untuk Muhyiddin sebenarnya telah pun berakhir sekarang ini.
Pengumuman Najib menangguhkan pemilihan sehingga selepas pilihanraya umum membuatkan Muhyiddin dan anggota kabinet lain yang selama ini kritikal mengenai 1MDB tidak mempunyai pilihan lain selain terpaksa akur kepada apa saja langkah Najib sehinggalah tarikh pilihanraya umum nanti.
Najib juga pastinya akan menggunakan pilihanraya umum nanti untuk memilih penyokong dan mereka yang setia kepada saja sebagai calon pilihanraya bagi memudahkan menghadapi pemilihan UMNO selepas itu.
Muhyiddin pula, sementara tidurnya tidak berapa lena ketika ini, harapannya hanya akan bersinar semula jika keputusan pilihanraya ke 14 nanti jauh lebih buruk daripada kemenangan 133 dalam pilihanraya 2013 lalu.
Mungkin beliau perlu banyak berdoa agar kemenangan tipis dengan perbezaan satu atau dua kerusi saja yang mampu dicapai BN dalam pilihanraya ke 14 akan datang ini.
Ini kerana jika BN kecundang kepada Pakatan Rakyat pula, hanya kerusi Presiden UMNO tanpa jawatan Perdana Menteri yang tinggal untuknya. (SH 296/2015)

0

0

votes
Article Rating
Kongsikan artikel ini


Penyakit 1MDB, Felda Merebak Ke Mara?

Setelah didedahkan oleh akhbar The Age berkenaan pembelian apartment Dudley International House di Melbourne oleh Mara dengan harga lebih mahal sebanyak RM13.7 yang kemudian dikembalikan dalam bentuk rasuah melalui sebuah syarikat di Singapura, rupa-rupanya agensi itu juga memiliki tiga hartanah lain di Australia yang dibeli pada 2013 lalu.
Dalam keseluruhan empat hartanah yang dibeli oleh Mara melalui unit pelaburannya yang baru ditubuhkan iaitu Mara Inc Sdn Bhd itu, sejumlah RM375.4 juta telah dibelanjakan bagi tujuan tersebut.
Sebagaimana yang didedahkan oleh Rafizi Ramli selaku Pengarah National Oversight and Whistleblowers atau NOW, selain apartmen di Dudley yang didapati dibeli dengan harga lebih tinggi, sebuah lagi hartanah yang beli oleh Mara Inc juga dibelenggu penyakit yang sama.
Beliau mendedahkan, hartanah di
333 Exhibition Street
 yang dibeli pada Mac 2013 itu didapati dibayar lebih tinggi sebanyak RM27 juta berbanding harga pasaran.
Woww…baru dua hartanah yang didapati dibeli dengan harga lebih mahal. Bagaimana dengan dua yang lain itu?
Pendedahan ini sekali lagi memburukkan imej agensi tersebut kerana Mara itu sendiri diambil daripada singkatan nama yang cukup murni dan terpuji iaitu Majlis Amanah Rakyat yang tentunya menuntut mereka yang berkuasa harus selalu amanah kepada rakyat dalam setiap sen yang dibelanjakannya.
Dalam aktiviti hariannya melalui tag amanah kepada rakyat itu, Mara secara khususnya menumpukan kepada bidang pendidikan, keusahawanan dan kemahiran bagi melahirkan anak bangsa yang maju dan mampu bersaing dengan kaum-kaum lain.
Lebih-lebih lagi dalam konteks pembelian hartanah di Australia, ia adalah untuk kegunaan pelajar tajaan Mara yang sedang menuntut di sana.
Meskipun siasatan sedang dijalankan dalam kes sebagaimana yang didedahkan oleh The Age itu, tetapi pada pandangan umum isu ini amat memalukan sekali kerana seolah-olah mereka yang mahu mengaut keuntungan secara tidak halal ini tidak peduli sedikit pun sama ada ia berkaitan pendidikan anak bangsa atau sebagainya.
Barangkali jika berkaitan masjid sekali pun, kiranya boleh buat wang, tetap akan dilakukan juga.
Berserta pendedahan The Age dan NOW itu, pihak berkuasa seharusnya melakukan penyiasatan lebih mendalam untuk membongkar kemungkinan berlakunya penyelewengan dan unsur-unsur rasuah didalamnya.
Ini adalah ujian kepada SPRM dan sejauh mana kerajaan benar-benar serius mahu menangani rasuah di negara ini.
Tidak sekadar penyiasatan biasa, sebaliknya siasatan secara forensik sehingga akar umbi perlu dilakukan untuk menyelongkar dan mendedahkan apa saja kecurangan yang mungkin berlaku dan seterusnya membawa mereka yang terbabit ke muka pengadilan.
Belum kering bibir setiap rakyat membicarakan mengenai pembelian IPP dengan harga lebih tinggi oleh 1MDB, begitu juga dengan Felda yang membeli ladang di Indonesia dengan harga lebih mahal daripada pasaran, kini Mara juga seperti dijangkiti penyakit yang sama.
Lantaran itu, tiada pilihan selain membiarkan penyiasatan yang bebas dan telus dilakukan terhadap semua pembelian hartanah Mara ini. Mara harus segera dibersihkan dan dikembalikan kepada fungsi asalnya yang sebenar.
Begitu juga dalam lain-lain anak syarikat Mara, harus diperhatikan sama oleh SPRM dan lain-lain agensi penguatkuasaan kalau-kalau sekarang ini lebih menjadi medan berlakunya “rompakan wang rakyat” daripada membela dan menjaga amanah rakyat. (SH 30/06/2015)

0

0

votes
Article Rating
Kongsikan artikel ini


Tiba-Tiba Serah Pada Pam Buat Pengumuman, Bagaimana Jika Harganya Turun
Nanti?

Mulai malam tadi ramai yang bersungut dengan kenaikan harga minyak yang diputuskan oleh kerajaan. Kenaikan 10 sen bagi petrol Ron 95 dan 20 sen bagi Ron 97 menjelang sambutan Aidilfitri kira-kira dua minggu lagi menunjukkan kerajaan seolah-olah tidak memperdulikan langsung denyut nadi rakyat.
Kenaikan ini bukan saja akan menyebabkan semua pembelian untuk sambutan Hari Raya nanti akan meningkat harganya, bahkan harga makanan, kuih muih dan juadah berbuka puasa di bazar-bazar juga pasti akan mengalami kenaikan harga bermula seawal petang ini lagi.
Kalau pun ada yang menjual dengan harga yang sama, tentulah juga saiz, berat atau rasanya akan berbeza berbanding sebelumnya.
Ini adalah perkara normal bagi peniaga. Apabila mereka membeli bahan mentah dengan harga yang lebih mahal, maka terpaksalah pula menjualnya dengan harga lebih mahal atau dikurangkan saiz, berat dan rasanya.
Persoalannya, tidak bolehkah kerajaan menangguhkan kenaikan itu demi memberi keselesaan kepada rakyat menyambut Aidilfitri?
Belum hilang rasa terbeban dengan cukai GST, kenaikan harga minyak ini umpama beban baru bagi rakyat. Ada juga yang bingung dengan kenaikan ini sedangkan harga minyak mentah dunia sedang mengalami penurunan ketika ini.
Apakah kerajaan benar-benar tiada wang sehingga terpaksa meletakkan beban silih berganti ini kepada rakyat? Atau ini barangkali makna sebenar slogan rakyat didahulukan?
Ada juga berkata, jika ada pilihanraya kecil sudah tentu kenaikan ini tidak akan berlaku dan pelbagai retorik akan didengar untuk mengekalkan harga minyak itu.
Kenaikan harga minyak kali ini juga berbeza berbanding sebelumnya kerana tiada lagi pengumuman awal sebagaimana yang biasa dilakukan kerajaan sebelum ini
Menteri Perdagangan Dalam Negeri, Koperasi dan Kepenggunaan, Hasan Malek berkata, kerajaan membuat keputusan untuk tidak lagi membuat pengumuman awal berkenaan kenaikan petrol dan diesel pada setiap hujung bulan seperti kebiasaannya.
Sebaliknya, kata beliau, pengguna hanya akan mengetahui harga baharu itu apabila mengisi minyak  di pam selepas tengah malam.
Kononnya pengumuman awal yang dilakukan sebelum ini telah mengganggu kelancaran operasi stesen minyak serta menyebabkan panik di kalangan rakyat di mana lebih ramai akan berpusu-pusu mengisi minyak jika berlaku kenaikan harganya.
Ternampak di sini bahawa kerajaan seperti cuba memperbodoh, membuli dan mengelakkan rakyat daripada  mendapat maklumat yang benar jika sesuatu itu merugikannya.
Apakah bila harga minyak naik saja tiada pengumuman awal akan dilakukan? Bagaimana jika minyak turun harga?
Adakah ketika itu bukan saja Hasan Malek sendiri akan membuat pengumuman lebih awal, bahkan Najib Razak dan Ahmad Maslan juga akan berebut-rebut lebih dulu menulis di twiter masing-masing demi mendapat laba politik daripadanya?
Secara umumnya, oleh kerana minyak adalah barangan terkawal, pengumuman mengenai kenaikan atau penurunan harganya perlu dipikul oleh kerajaan dan rakyat berhak tahu harga barunya dengan lebih awal.
Menyerahkan kepada pam untuk memberitahu mengenainya menunjukkan kerajaan tidak bertanggungjawab dan cuba lari daripadanya. Hanya kerajaan “cap ayam” yang bersikap sebegini.
Sebagaimana hari ini semua pemimpin kerajaan bisu dan menyerahkan kepada pam minyak untuk memberitahu rakyat mengenai kenaikan harganya, sama-sama kita tunggu apabila harganya menurun nanti, apakah mereka tetap bisu atau lebih kecoh daripada burung murai jadinya? ( SH 01/07/2015 )

0

0

votes
Article Rating
Kongsikan artikel ini